Summary: Usein omasta kahvilasta unelmoidaan ihanien kokemusten vuoksi. Monet lähtevät kahvila-alalle valmistautumatta tarpeeksi.

Matkailu- ja ravintolapalvelu MaRan toimitusjohtaja  Timo Lapin  mukaan monet lähtevät kahvila-alalle ymmärtämättä alaa. Kilpailu kahvilamaailmassa on kovaa. Sen huomaa kävelemällä missä tahansa kaupungissa: vastaan tulee aina kahvila.
 Lapin mielestä kahviloiden määrä on noussut selvästi, vaikka tarkkaa tilastoa kahviloiden määrästä on vaikea saada.
 Alan kilpailu ei silti ole saanut ihmisiä lopettamaan haaveilua omasta kahvilasta. Monet uskaltavat hypätä kahvilayrittäjäksi, vaikka päätös tietää pitkiä päiviä ja ehkä valvottuja öitäkin.
 Usein omasta kahvilasta haaveillaan mukavien kokemusten vuoksi. Mikkelin Seudun Uusyrityskeskuksen toimitusjohtaja  Heli Tavastin  mielestä kipinän omasta kahvilasta voi sytyttää kahvilassa koettu tunne.
 – Kahvilassa ajattelee, että tällaisessä minäkin haluaisin olla. Kahvilahan on miljöönä miellyttävä: siellä on mukava olla kun kahvi ja hyvät leivokset tuoksuvat. Se ei ole hektinen paikka kuten moni muu.
 Vaikka ainakin lähes kaikilla on kokemus kahviloista asiakkaana, kahvilan omistajaksi ryhtyminen yllättää varmasti. Kaikkeen ei voi varautua, mutta silti varautuminen voi auttaa monissa tilanteissa. Tässä artikkelissa onkin tulossa tukku vinkkejä kahviayrittämisestä haaveilevalle.
 Jyväskyläläinen  Miriam Laitinen  päätyi kahvilan omistajaksi, kun Keski-Euroopan tunnelmalliset kahvilat hurmasivat Laitisen matkoilla jo teiniässä. Pikku hiljaa hänen päässään alkoi muodostua haave omasta kahvilasta, jossa pöytiin tarjoiltaisiin itse tehtyjä makupaloja.
 Parikymppistä nuorta oman kahvilan perustaminen ei pelottanut, vaikka työkokemusta alalta ei ollut.
 – Nuorena minulla ei ollut säännöllisiä tuloja, omakotitaloa tai perhettä. Oli helppoa aloittaa nollasta. Jos homma ei olisi onnistunut, niin olisin tippunut takaisin nollaan. Vanhempana ei ehkä ole niin helppoa vaihtaa epävarmoihin tuloihin.
 Marika Mayor pyöritti useita vuosia kahvila Nandaa Mikkelissä. Hän myi kahvilansa tämän vuoden helmikuussa, ja lähti töihin Espanjaan. Marika Mayor
 Myös mikkeliläinen kahvila Nanda sai alkunsa perustajansa kahvilakokemuksesta ulkomailla, kun  Marika Mayor  ihastui Espanjassa paikalliseen kuppikakkukahvilaan
 – Olin tavannut miehen. Kävimme kuppikakkukahvilassa, ja sanoin hänelle haluavani joskus sellaisen. Se oli heitto, mutta tavallaan kaikki lähti siitä liikkeelle.
 Pari oli tavannut kesäkuussa ja jo joulukuussa heidän kahvilansa avasi ovensa.
 – Meitä pidettiin tosi kajahtaneina, minkä näin jälkikäteen toki ymmärrän. Aloitettiin ajatuksella, että kuppikakkukahvila Mikkeliin. En tiedä enää millä uskolla ja voimalla laitoimme sen pystyyn.
 Vinkki 1: Tarkkaile kilpailevien kahviloiden toimintaa
 Mikkelin Seudun Uusyrityskeskuksen toimitusjohtaja Helena Tavasti neuvoo, että kahvilan on valmis perustamaan, kun ideaa on pohdittu pitkälle.
 – Niin ettei perustaminen ole hetken mielijohde, vaan haaveilija on arvioinut kilpailijoiden toimintaa.
 Tavasti on neuvonut yrittäjiksi haluavia istumaan kilpailevassa kahvilassa muutaman tunnin ja tarkkailemaan, kuinka paljon asiakkaita käy ja mitä he ostavat. Ne ovat kahvilan pitäjän tärkeimmät tiedot.
 Vinkki 2: Ole joustava ideasi suhteen
 Sekä Marika Mayorille että Miriam Laitiselle laskelmat tuottivat tuskaa: kuinka monta leivosta ja kahvia tulevat asiakkaat ostaisivat päivässä? Ennen kahvilan avaamista monet luvuista perustuvat oletuksille.
 Keski-Suomen Uusyrityskeskuksen yritysneuvoja  Ilona Ukkonen  myöntää lukujen tietämisen haastavaksi ennen kokemuksen karttumista. Laskelmilla selvitetään tavoite, jonka suuntaan tähdätään asiakkaita kuunnellen.
 Epävarmuuden keskellä kahvilayrittäjän on toimittava joustavalla otteella.
 Ennen kuin yrittäjällä on tietoa asiakkaista ja heidän mieltymyksistään, täytyy hänen tehdä päätöksiä, joista lähteä liikkeelle. Kahvilan auettua asiakkaita täytyy kuunnella tarkkaan ja olla valmis muokkaamaan toimintaansa.
 Kuppikakkukahvilasta alkunsa saaneessa Nandassa oli tarkoitus tarkoilla esikuvansa mukaan vain kuppikakkuja.
 – Meistä yhden tuotteen valikoima oli vaan niin simppeli ajatus. Minulla ei todellakaan ollut ajatuksena perustaa mitään lounaspaikkaa. Sanoinkin silloin, että en rupea mitään keittoja myymään, Mayor kertoo.
 Osoittautui pian, että kuppikakkujen myymien on hieman toisenlaista suurkaupungeissa kuin Mikkelissä.
 Vaikka aluksi Mayor oli tarkka unelmastaan kahvilasta, jossa ei myytäisi mitään niin tavallista kuin pulla, joutui hän tekemään paljon myönnytyksiä idealleen. Pikkuhiljaa kahvilan tarjoiltaviksi hiipivät suolaiset syötävät ja sitten smoothiet. Lopulta kahvilasta sai myös lounasta.
 – Mitä enemmän vuosia tuli, sitä enemmän tuli asiakkaita. Minusta kaikkia ei tarvitse miellyttää, mutta lopulta oli vaan annettava periksi. Äkkiä meillä olikin pullaa. Ajattelin, että jos joku aina kysyy sitä pullaa, laitetaan pullaa.
 Loppujen lopuksi asiakkaat kaipasivat sekä perinteisiä kahvilatuotteita, että uusia ideoita.
 Yritysneuvoja Ukkosen mielestä kahvilaa perustaessa voi toteuttaa omia unelmia, mutta yhdellä ehdolla: unelman täytyy olla sellainen, että vuosittain sadat muutkin ihmiset voisivat pitää ideasta. Siksi kahvilan perustaminen ei voi olla täysin itsensä toteuttamista, vaan oman kohderyhmän kuuntelemista.
 Vinkki 3: Tunne asiakkaasi ja luo elämyksiä
 Numeroiden pyörittämisen lisäksi kahvilanpitäjän pitää osata erottautua muista, luoda elämyksiä ja ymmärtää, kuka on hänen asiakkaansa.
 Alunperin Miriam Laitinen ajatteli, että haluaisi kehittää työkseen erilaisia reseptejä. Nykyään aika menee esimerkiksi paperitöihin, eikä hän ehdi olemaan juurikaan keittiössä. Simo Pitkänen / Yle
 Koko toiminnan pohjalla on Ukkosen mukaan Maslow'n tarvehierarkia, jonka mukaan ihmisten täytyy täyttää ensin fysiologiset tarpeensa ennen kuin voivat keskittyä esimerkiksi ryhmään kuulumiseen tai itsensä toteuttamiseen.
 Kahvilassa olennaista on hyvä kahvi, joka Ukkosen mielestä saattaa joskus jopa unohtua. Vaikka kahviloihin mennään viihtymään ja näkemään ystäviä, ne ovat myös primitiivisten tarpeiden täyttämistä varten: asiakkaat haluavat tyydyttää janonsa ja nälkänsä. Jos näitä tarpeita ei pääse kahvilassa täyttämään, kahvilan kauniilla sisustuksella ei pärjää kilpailussa. Lisäksi pitäisi vielä erottautua muista.
 Vinkki 4: Harjoittele kahvilan pyörittämistä kavereiden avustuksella
 Ennen kuin Miriam Laitisen kahvila avattiin, hän piti tutuilleen demopäivän, jolloin hän kokeili, miten kahvilan pyörittäminen onnistuisi. Harjoituspäivänä jopa siskon mies työskenteli kassan takana, eikä kassa edes toiminut.
 – Oli se aikamoista kaaosta. Kun avasimme oikeasti, varmasti saimme asiakkaita palveltua, vaikka päänsisäisesti tuntui vielä kaaokselta. Pikku hiljaa alettiin laittamaan asioita kuntoon.
 Aluksi Laitisen kahvilaa markkinoitiin pääosin puskaradion avulla. Laitinen on iloinen, että kahvilan myynti kasvoi pikkuhiljaa, sillä hän ei usko, että olisi selvinnyt heti nykyisen kaltaisista myynneistä. Hiljalleen kasvanut suosio antoi aikaa opetella.
 Avajaispäivänä kaikki on uutta, joten silloin helposti tapahtuu kommelluksia. Ukkonen korostaa, että kahvilan pyörittämisessä yllätykset ovat aina osa toimintaa. Erityisesti asiakkaat voivat tuoda tullessaan haasteita, mutta myös iloisia yllätyksiä.
 Ukkosen mielestä yksi tärkeimmistä yrittäjän ominaisuuksista on halu oppia. Aluksi ei tarvitse osata kaikkea, vaan itse tekeminen opettaa.
 Laitinen on omasta mielestään oppinut vuosien varrella varovaisemmaksi riskien ottamisen kanssa. Hän on oppinut kantapään kautta myös, että sopimukset täytyy tehdä aina kirjallisesti.
 Vinkki 5: Unelma voi muuttua
 Aluksi Mayor nautti kahvilansa sisustamisesta, ja työn tuomista yllätyksistä.
 – Alku oli totta kai jännää, kun en ollut sitä koskaan tehnyt. Se sen hauskuus varmaan olikin, kun joka päivä tuli jotain uutta, ja sai keksiä uuden asian.
 Pikku hiljaa arki kuitenkin alkoi tuntumaan kaukaiselta omiin haaveisiinsa verrattuna.
 Mayor huomasi monen harjoittelijaksi haluavan ajattelevan, että koska kahvilassa on niin ihana tunnelma, olisi työkin yhtä ihanaa.
 – Sisustelut jää kyllä vähemmälle, kun raijaa roskia ja tiskejä, ja ihmisiä tulee ovista ja ikkunoista. Työ ei ole niin helppoa, miltä näyttää.
 Miriam Laitiselle on tärkeää, että kahvilassa käytetään tuoreita raaka-aineita. Kahvilayrittäjän täytyy kuitenkin miettiä tarkkaan tuotteiden hinnat. Simo Pitkänen / Yle
 Kahvilan pitäminen yllätti myös Miriam Laitisen. Alkuperäinen unelmakahvila oli nykyistä paljon pienempi. Laitinen ajatteli, että hän haluaisi kehittää työssään uusia reseptejä. Nykyään Laitista ei juuri keittiön puolella näy, vaan leipomisen hoitavat kondiittorit.
 Vaikka nykyisyys ei vastaa Laitisen alkuperäisiä unelmia, hän on tyytyväinen työhönsä, johon kuuluu paljon paperiasioiden hoitamista.
 – On ollut yllätys, että silti pidän työstäni. Luulen, etten edes jaksaisi leipoa kahdeksaa tuntia. Se minkälaisesta työstä pidän, on muuttunut aika paljon.
 Vinkki 6: Joskus on parempi luopua
 Marika Mayor sai kahvilastaan paljon kehuja. Ihmiset viihtyivät ja kiittelivät. Vaikka Mayor nautti työstään, se tuntui myös raskaalta. Mukavien päivien keskellä hän tunsi itsensä välillä huijariksi.
 – Monilla oli ehkä sellainen ajatus, että Marika tulee tänne neljältä leipomaan, enkä melkein koskaan leiponut siellä. Tuntui, että huijasin. Ei ymmärretty, että en minä sitä kaikkea yksin tehnyt, ehkä edes halunnut. En ole leipuri enkä tarjoilija. Olen vähän tällainen visionääri.
 Työn määrä ei yllättänyt Mayoria, mutta pikku hiljaa kahvila alkoi olla liian suuri osa elämää. Ihmiset kutsuivat häntä kahvilan nimen mukaan Nandaksi, ja omien kuulumisten sijaan häneltä udeltiin useammin kahvilan kuulumisia.
 Kahvila oli myös osaksi syynä eroon. Parisuhteessa molemmat olivat mukana kahvilan toiminnassa, ja riitaa tuli esimerkiksi siitä, kumpi on tehnyt enemmän töitä. Myös vapaa-aika täyttyi kahvilalla.
 Vaikka kahvilan perustaminen olisi unelma, ei kahvilayrittäjäksi tarvitse sitoutua loppuelämäkseen. Marika Mayor on hyvä esimerkki siitä, että unelmat voivat muuttua, ja se täytyy hyväksyä. Marika Mayor
 Tämän vuoden alussa Mayor myi kahvilansa ja lähti Espanjaan.
 – Ensin minulla oli kaikkea. Se oli minun elämäni, ja halusin sitä. Sitten äkkiä se muuttui niin, että en ehkä halunnutkaan sitä niin paljon. Jossain vaiheessa tulee se hetki kun pitää päättää mihin kallistuu.
 Kahvilan viimeinen opetus Mayorille oli luopuminen. Nanda on edelleen osa Mikkelin katukuvaa, mutta Mayor ei enää voi päättää sen tulevaisuudesta.
 – Ei olisi ollut mitään helpompaa kuin jäädä sinne. Lähteminen oli iso ratkaisu, ja nyt joudun rakentamaan kaiken uusiksi. Samaan aikaan olen tänä vuonna vasta 32-vuotias. Tuntuu, että elämässä on vielä paljon nähtävää.
 Mayor ei kadu kahvilaunelmansa toteuttamista. Hän suosittelee kaiken jälkeenkin kahvilasta haaveilevia kokeilemaan siipiään. Neuvoksi hän antaa, että yrittäjä pitäisi huolta, ettei jää yksin. Työpäivän jälkeen on hyvä, jos jollekin voi sanoa, että tänään oli ikävä päivä tai jakaa onnistumisen tunteen.

Moni perustaa kahvilan pelkkiin haaveisiin pohjautuen, ja pettyy – kahden nuoren naisen unelmat muuttuivat kahviloiden omistajina


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Loma alkoi vai alkoiko kuitenkaan? Asiantuntija neuvoo välttämään työpostien tsekkailua
 Työelämän paineet näkyvät myös lomailijan aivoissa. Aivoja voi olla vaikeaa saada loma-asentoon.  Aivotutkija ja hyvinvointivalmentaja  neuvovat, miten lomasta tulee henkisesti ja fyysisesti tarpeeksi rentouttava. Lomaa kannattaa pitää ainakin kaksi viikkoa.
 EU aikoo vahvistaa ulkorajojaan tulevalla viisivuotiskaudella – Nimityspaketti jumittui täysin huippukokouksessa
 Emmanuel Macron, Donald Tusk ja Angela Merkel Brysselissä torstaina 20. kesäkuuta. Kenzo Tribouillard / AFP
 EU-valtionjohtajat päättivät kokoontua uuteen  huippukokoukseen  viikon kuluttua neuvottelemaan EU-komission, Eurooppa-neuvoston ja parlamentin puheenjohtajan sekä ulkopoliittinen edustajan valinnoista. Unionin uuden strategian kärkeen on nostettu ulkorajojen vahvistaminen, laki ja järjestys sekä maahanmuuton tarkempi valvonta.
 Kun ajatus jopa viiden viikon kesälomasta on lähes käsittämätön
 Kiinalainen rakennusmies työskenteli Pekingissä toukokuussa. Roman Pilipey / EPA
 Suomalaisille kesä on sen päivän odottamista, kun loma alkaa. Kiinalaisille työntekijöille viiden viikon loma on jotain uskomatonta. Kiinan koululaisille se on jotain vieläkin kummallisempaa. Heille kesä tarkoittaa paljon läksyjä. Ylen Aasian-kirjeenvaihtaja  Jenny Matikainen  pohtii kirjoituksessaan työn ja loman eroja Suomessa ja Kiinassa.
 Yhdysvaltain senaatti äänesti Trumpin asekauppojen estämisestä – myös monet republikaanit ovat presidenttiä vastaan
 Senaatti äänesti torstaina estääkseen presidentti Donald Trumpin hallinnon suunnittelemat asekaupat. Tom Brenner / EPA
 Yhdysvalloissa republikaanijohtoinen senaatti äänesti torstaina  estääkseen  presidentti  Donald Trumpin  hallinnon suunnitelmat myydä 8,1 miljardin dollarin arvosta aseita Saudi-Arabialle, Arabiemiirikunnille ja Jordanialle. Äänestyksissä haluttiin torpata useat eri kaupat, jotka hallinto julkisti aiemmin tänä vuonna.
 Juhannuksen vietto alkaa helteiden ja ukkosten saattelemana – Lapissa sateista
 Ilmatieteen laitos
 Juhannusaatto on maan etelä- ja keskiosassa helteinen, idässä helle on jopa tukalaa. Etenkin aamulla on näillä alueilla aurinkoista. Lapissa sataa monin paikoin vettä. Voimakkaita ukkoskuuroja syntyy päivän aikana maan etelä- ja keskiosassa lännestä alkaen. Pohjoisessa sää on muuhun maahan verratunna koleaa. Lue lisää säästä  Ylen sääsivuilta .

Herätys: Juhannus alkaa helteiden ja ukkosten saattelemana, EU vahvistaa ulkorajojaan, senaatti äänesti Trumpin asekauppojen estämisestä


Summary: Britannian pääministerikisan kaksi viimeistä ehdokasta ovat entinen ulkoministeri Boris Johnson ja nykyinen ulkoministeri Jeremy Hunt.

LONTOO  Britannian parlamentissa nähtiin eilen  Boris Johnsonin  kosto.
 Konservatiivikansanedustajat karsivat myöhään torstaina puolueen puheenjohtajakisan ehdokkaat kolmesta kahteen.
 Rannalle jäi ympäristöministeri  Michael Gove , joka tuhosi Johnsonin pääministerihaaveet vuonna 2016. Gove puukotti tuolloin Johnsonia selkään vetämällä tukensa pois yllättäen ja asettumalla itse ehdokkaaksi.
 Nyt Johnson sai Goven tappiosta balsamia haavoihinsa ja samalla hänen tiensä pääministeriksi tasoittui huomattavasti. Johnsonin ja pääministerin viran välissä on enää ulkoministeri  Jeremy Hunt .
 Hunt on häikäilemätöntä Govea keveämmän sarjan vastustaja, vaikka hän eilen lupailikin Johnsonille “elämän kovinta kamppailua”.
 Nykyisestä ulkoministeristä Huntista on tuskin vastusta laajan kansansuosion ja hurjan kunnianhimon siivittämälle entiselle ulkoministerille Johnsonille.
 Haussa “aito brexitööri”
 Oikeastaan Johnson voisi nostaa jalat pöydälle ja keskittyä odottelemaan heinäkuun lopun äänestystä.
 Pääministeriksi nousevan uuden puoluejohtajan valinta on konservatiivipuolueen jäsenistön käsissä ja tutkimusten mukaan Johnsonin etumatka on heidän parissaan pitkä.
 Konservatiivipuolueen arviolta 120 000 jäsenen silmissä Johnson on kultapoika, kun taas Huntilla on kontollaan anteeksiantamaton synti.
 Hunt kampanjoi vuoden 2016 kansanäänestyksen alla Britannian EU-jäsenyyden puolesta, mikä on puolueen brexit-mielisen jäsenistön mielestä epäilyttävää.
 Hunt kannattaa tätä nykyä EU-eroa, mutta puoluelaisten silmissä hän on väistyvän pääministerin  Theresa Mayn  kaltainen “käännynnäinen”, jonka sydän ei ole brexitin puolella.
 Johnson sen sijaan oli toinen Britannian EU-erokampanjan johtohahmoista  Nigel Faragen  ohella.
 Konservatiivien piirissä elää usko, että Johnsonin kaltaisen “aidon brexitöörin” johdolla Britannia voi taivuttaa EU:n tahtoonsa ja saada edullisemmat EU-eron ehdot kuin mihin väistyvä pääministeri May pystyi.
 Konservatiivipuolueen keski-iältään 57-vuotias jäsenkunta näyttää radikalisoituneen EU-kielteisyydessään Britannian brexit-kiemuroiden myötä. Tuoreen mielipidetutkimuksen mukaan jäsenistön enemmistö näkisi mieluummin puolueensa tuhoutuvan kuin EU-eron peruuntuvan.
 Käytännössä Johnsonin ja Huntin brexit -linjassa ei ole suurta eroa.
 Molemmat uskovat, että Britannia voi neuvotella entistä paremmat EU-eron ehdot, eivätkä pelkää sopimuksetonta brexitiä.
 Hunt on kuitenkin Johnsonia avoimempi EU-eropäivän lykkäämiselle entisestään.
 Boris Johnsonin ja pääministerin viran välissä on enää ulkoministeri Jeremy Hunt. Kuvassa Hunt astelee kabinettitapaamiseen Lontoossa tiistaina 18. kesäkuuta. AOP
 “Kirous” on Huntin toivo
 Jeremy Hunt ei voi luottaa edes EU-myönteisten konservatiivien tukeen.
 Se kävi selväksi eilen kun lontoolainen Evening Standard -lehti asettui yllättäen Johnsonin tukijaksi. EU-myönteinen lehti esitteli Johnsonin ehdokkaana, jonka voi helpoimmin kuvitella asettuvan uuden EU-jäsenyysäänestyksen taakse.
 Johnsonia on kritisoitu selkärangattomuudesta, mutta Standard näkee tämän nyt joustavuutena, joka voisi auttaa Britanniaa eteenpäin brexit-tiellä.
 Samalla konservatiiveja lähellä olevassa The Telegraph -lehdessä entinen brexit-ministeri  David Davis  luottaa Johnsonin vakuutteluihin siitä, että Britannia eroaa EU:sta viimestään lokakuun lopussa.
 Selvää on, että joko Standardin EU-myönteinen tai Davisin EU-vastainen leiri tulee lopulta pettymään, jos Johnson odotusten mukaan nousee pääministeriksi heinäkuun lopussa.
 Jeremy Huntin voi säästää pettymykseltä ainoastaan konservatiivipuolueen johtajakisan “kirous”.
 Johnsonin etumatka on pitkä, mutta Britanniassa ennakkosuosikki ei ole kertaakaan selvinnyt konservatiivipuolueen johtajaksi saakka vuodesta 1965 lähtien.
 Lue myös:
 Analyysi: Theresa Mayn seuraaja voi viedä brexit-Britannian lamaantumisesta täyteen kaaokseen
 Britannian konservatiivien puheenjohtajakisa loppusuoralle – Boris Johnson tai Jeremy Hunt on maan seuraava pääministeri
 Huudoksi paikoin äitynyt brittikonservatiivien tentti ei onnistunut häivyttämään brexit-huolia

Boris Johnsonin etumatka Britannian pääministerikisassa piteni  –
puolueväki vierastaa vastaehdokkaan EU-myönteistä taustaa


Summary: Nappaa tästä kaiken sään juhannuspöydän vinkit Italiasta, Espanjasta ja Ugandasta.  Jos kauha ei viihdy kädessä, inspiroidu globaaleista sotkuista ja kehittele oma helppo herkkusi.

Onko paniikki? Juhannusmenu ei ole vieläkään valmis ja tahdot muutakin kuin silliä ja makkaraa.
 Älä hätäänny! Ylen toimittajat  Jenna Vehviläinen ,  Maija Salmi  ja  Liselott Lindström  kasasivat Italiasta, Espanjasta ja Ugandasta paikalliset vinkit, jotka taipuvat myös suomalaiseen juhannus- ja kesäpöytään.
 Reseptien pitäisi onnistua kohtalaisen helposti perusvarustellussa keittiössä tai muurikkapannun äärellä.
 1. Jos sääennuste pitää kutinsa, vaihda villapaita granitaan sisilialaisten hengessä – vaikka heti aamiaisella
 Francesca Capoccia kertoo, että granita sopii virvokkeeksi oikeastaan mihin aikaan päivästä hyvänsä.  Adriano Candiago
 "Kesän hellepäiviä viilentääkseen italialaiset syövät perinteisen jäätelön lisäksi granitaa eli sorbetin kaltaista makeaa herkkua.
 Granita on kotoisin Sisiliasta, mutta sitä syödään nykyään kaikkialla Italiassa. Sitä valmistetaan eri makuisia – suosituimpia ovat esimerkiksi sitruuna, pistaasi, manteli ja kahvi.
 Perinteen mukaan erityisesti sisilialaiset lusikoivat granitaa aamupalaksi pehmeän pullamaisen briossi-leivoksen kanssa.
 Rooman Pariolin kaupunginosassa sijaitsevassa sisilialaisessa kahvilassa barista  Francesca Capoccia  kuitenkin kertoo, että kesäisin granitaa syödään myös muulloin.
 – Sitä voi syödä iltapäivällä välipalaksi tai aterioiden jälkeen jälkiruuaksi. Se toimii kuumalla mihin aikaan päivästä tahansa, Capoccia sanoo.
 Oiva herkku siis myös Suomen juhannukseen – ainakin niille alueille, joilla pitäisi olla lämmintä."
 Perinteisesti granitan kylkiäisenä nautitaan briossi-tyyppinen leivonnainen. Adriano Candiago
 Sitruunagranita:
 0,5 l vettä 0,5 l tuorepuristettua sitruunamehua 2,5 dl sokeria
 Lisää sokeria kiehuvaan veteen hiljalleen, jotta se sulaa nesteeksi. Anna seoksen jäähtyä ja sekoita se sitruunamehun kanssa laakeassa astiassa. Pakasta seos ja sekoita sitä puolen tunnin välein. Granita on valmista noin 3–4 tunnin päästä tai kun seos on sorbettimaista. Granitan on oltava kevyesti nestemäistä eli varo, ettet päästä sitä jäätymään. Tarjoile lasista tai kupista lusikan kanssa.
 2. Katalonian juhannukseen kuuluu ”hedelmäpulla”, joka nautitaan kuohuviinin kera – toimii myös sääennusteen pettäessä
 Maria del Mar Perez asettelee hedelmäleipiä näytille Barcelonassa. Maija Salmi / Yle
 "Juhannuksen perinneruokia mahtuu Espanjaan yhtä paljon kuin maassa on itsehallintoalueita.
 Barcelonassa leipomossa työskentelevä  Maria del Mar Perez  nostaa suoraan uunista vitriiniin tuoreita, coca-nimellä tunnettavia juhannusleivonnaisia.
 Coca de San Juan eli juhannusleipä näyttää suomalaisittain pullalta, jonka päälle on ripoteltu sokeria ja sokeroituja tai kuivia hedelmiä. Leivonnainen tehdään samasta taikinasta kuin jouluna syötävä Rosca del reyes eli jouluinen pullakranssi. Jos juhannuksen sää siis heittääkin joulusäiden tasolle, tämä pulla toimii mainiosti silloinkin.
 Perezin työpaikalla yhden cocan päälle on pursotettu hedelmien päälle vielä vaniljakreemiä. Toisen päällä on ainoastaan sokeroitua ananasta ja kirsikoita.
 Katalonialainen Perez tietää jo, miten cocansa nauttii.
 – Juhannusaattona illallisen jälkeen ja perinteisesti cavan kanssa, hän sanoo ja viittaa Katalonian kansallisjuomaan eli cava-kuohuviiniin.
 Perez vinkkaa, että leivoksen kyytipojaksi voi tarjota myös makeaa jälkiruokaviiniä, kuten moscatelia.
 Leipomossa käytettävää reseptiä Perez ei suostu paljastamaan, mutta internetistä löytyy lukuisia erilaisia ohjeita. Myös muun muassa Alicantessa ja Menorcalla makea coca kuuluu juhannukseen, mutta esimerkiksi Alicantessa leipä on suolainen."
 Hedelmäleivän pohja toimii niin jouluna kuin juhannuksena. Maija Salmi / Yle
 Coca eli katalonialainen juhannusleipä (pinjansiemenillä ja vaniljakreemillä)
 Vaniljakreemi:
 1 kananmunankeltuainen 2,5 dl täysmaitoa 1 dl sokeria 0,5 dl maissijauhoja 1 vanilijatanko (tai 0,5 tl vaniljauutetta tai vanilijasokeria maun mukaan)
 Taikina: 6,5 dl vehnäjauhoja 1,2 dl maitoa 10 g kuivahiivaa tai 30g tuorehiivaa 1 rkl suolaa 1 dl sokeria 3 munaa 85 g pehmeää voita
 Päälle pinjansiemeniä (ja cocktail-kirsikoita tai muita mieluisia säilöttyjä tai sokeroituja hedelmiä, jos haluat) .
 Kreemin valmistus:
 Aloita kreemin tekeminen halkaisemalla vanilijatanko ja rapsuttamalla siemenet. Kaada maito kattilaan ja lisää siemenet. Sekoita kulhossa munankeltuainen, jauhot ja sokeri. Vatkaa sekaisin. Lämmitä vanilijamaitoa. Lisää jauho-munaseos. Keitä seosta sekoittaen hiljaisella lämmöllä, kunnes se saostuu. Varo, ettet polta sitä pohjaan. Peitä kreemi kelmulla ja anna jäähtyä jääkaapissa. Jos mahdollista, kreemi kannattaa tehdä valmiiksi jo edellisenä päivänä.
 Taikinan valmistus:
 Tee taikina sekoittamalla kaikki ainekset kulhossa voita lukuun ottamatta. Vaivaa taikina hyvin ja annan sen tekeytyä kymmenen minuuttia. Lisää joukkoon voi ja vaivaa taikina hyvin. Anna kohota niin kauan, että taikina on kaksinkertainen. Kauli taikina noin 1 senttimetrin paksuiseksi levyksi uunipellille. Tärkeää on, että reunat ovat pyöreät. Pursota päälle vaniljakreemi ja ripottele pinjansiemet. Paista uunissa 190–200 asteessa n. 30–35 minuuttia. Anna jäähtyä ja nauti.
 3. Itä-Afrikassa rolexi pannaan suuhun eikä ranteeseen – illan tullen muurikalla paistuu herkullinen chapatileipä
 Ugandan pääkaupungissa Kampalassa rolexiständiä pitävä Ashraf näyttää valmiin rolexin. Erik Nyström
 "Itä-Afrikan keittiössä on vahva intialainen läsnäolo. Masalatee, papucurry ja chapatileivät kuuluvat monen päivittäiseen ruokavalioon Keniassa.
 Itä-Afrikan kadunvarsissa chapatileipiä myyvät mamat ovat pelastaneet monia nälkäisiä työpäiviä ja bussimatkoja.
 Ugandassa chapatileipiä on tuunattu vielä seuraavalle tasolle. Siellä ne täytetään kananmunalla ja kasviksilla ja rullataan – ja näin syntyy katuruokien itäafrikkalainen kuningas Rolex. Se on täydellinen kiireisen ihmisen aamupala, välipala, lounas, illallinen tai iltapala.
 Chapatileivät ovat todella yksinkertaisia, ja niiden herkullisuuden salaisuus on tietenkin runsas öljyn määrä. Leipiä voi paistaa paistinpannulla, mutta suurin osa kadunvarsien myyjistä paistaa chapatit kivihiilten lämmittämällä muurikantapaisella rautapannulla.
 Toinen salaisuus on taikinan notkeudessa. Sitä pitää vaivata tarpeeksi pitkään, jotta taikinasta syntyy kiinteä pallo, joka irtoaa kulhosta.
 Myös kaulintavaihe on kriittinen. Taikinapallukoita kauliessa kannattaa taitella taikinaa useaan otteeseen, jotta lopputuloksena on monikerroksinen litteä leipä."
 Chapatileivät:
 5 dl vehnäjauhoja 2 dl vettä 2 tl sokeria 30 grammaa voita tai margariinia 0,5 dl öljyä
 Hyppysellinen suolaa
 Öljyä paistamiseen
 Lopuksi rolexi rullataan. Taustalla näkyy chapatileipien pallerot. Erik Nyström
 Rolex-täyte:
 2 kananmunaa Puolikas pilkottu sipuli 1 pilkottu tomaatti 1 pilkottu chili tai pieni paprika Korianteria Suolaa
 Sekoita jauhot, sokeri ja suola kulhossa. Vaivaa margariini jauhoseokseen. Lisää kylmä vesi ja vaivaa kunnes taikina on notkea ja irtoaa kulhon reunoista. Vaivaa öljy taikinaan, peitä kelmulla ja laita jääkaappiin lepäämään noin 20 minuuttia. Jaa taikina biljardipallon kokoisiin palleroihin Kauli taikinapallot noin ruokalautasen kokoisiksi, parin kolmen millin paksuisiksi ympyröiksi useasti taitellen. Paista chapatit öljyssä kuumalla muurikalla. Käännä, kun leipään ilmestyy ilmakuplia. Jos haluat tehdä leivistä vielä rolexin, sekoita kananmunat ja suola kulhossa. Kaada seos muurikalle ja paista kuin munakas. Nosta munakas chapatin päälle ja lisää pilkotut kasvikset. Ne voi myös lisätä jo kananmunaseokseen jos haluaa ne kypsänä. Rullaa täyte chapatileipään.
 Rolexi valmiina rullattavaksi. Erik Nyström
 + 1 Maailma on täynnä erilaisia pappilan hätävaroja – inspiroidu globaaleista sotkuista
 Jos pitäisi päästä todella helpolla, voi vielä hakea tarjoiluinspiraatiota yleisistä maailmanpoliittisista sotkuista.
 Viime aikoina on erityisesti ollut esillä vanha kunnon brittijälkiruoka Eton mess, Etonin sotku. Se on tiettävästi lähtöisin Etonin eliittikoulusta, jota on käynyt esimerkiksi Britannian pääministeriksi pyrkivä  Boris Johnson .
 Juuri Britanniassa vierailleelle presidentti  Donald Trumpille  tarjoiltiin  uutisraporttien mukaan  Eton messiä pääministerin virka-asunnossa järjestetyllä lounaalla. Perinteisten mansikoiden sijaan Downing Street 10:ssä tarjolla oli persikasta tehty versio.
 Fiiniin henkeen katettu Eton mess. Cristopher Jones / AOP
 Internetistä löytyy lukuisia eri tavalla muunneltuja Etonin sotkun ohjeita, mutta herkun perusperiaate on yksinkertainen:
 mansikoita, kermavaahtoa (sokeria ja/tai vanilijasokeria makeutukseksi) ja murennettuja marenkeja
 Sekoitetaan ja laitetaan tarjoiluastiaan tai jälkiruokakulhoihin, koristellaan mielen mukaan.
 Marenkeja saa valmiina ja mansikan voi vaihtaa omasta mielestä sopivaan marjaan tai vaikka jo ylempänä mainittuun persikkaan.
 Filippiiniläinen kesäherkku halo halo on kokoelma sitä sun tätä. Yooran Park / AOP
 Eksoottisempi ja haastavampi sotku löytyy vaikkapa Filippiineiltä, jossa tunnetaan kylmä jälkiruoka nimeltä halo halo.
 Siinä jäämurskan kaveriksi tulee muun muassa tai esimerkiksi riisiä, hyytelöä, makeutettuja papuja, kookosta eri muodoissaan, hedelmiä, kondensoitua maitoa, violetista jamssista tehtyä sekoitusta, tapioka-helmiä ja jäätelöä. Netistä löytyy ohjeita, joissa on vaikkapa bataattia ja banaania. Olennaista on, että halo halo on sokerisen makeaa.
 Joten siitä vaan veivaamaan kaikenlaisia mieluisia ainesosia kasaan.
 Rentoa juhannusta!

Cocaa, granitaa ja syötäviä rolexeja – Tässä 3+1 reseptiä maailmalta viime hetken juhannusmenua miettivälle


Summary: Sahtia tekevät suvun miehet ja naiset sukupolvesta toiseen.  Juhannus on sahdin tekemisen sesonkiaikaa.

Sahtiperinne elää tällä hetkellä maassamme vireänä ja alan asiantuntijat kertovat, että suomalaisen sahdin arvostus on lisääntynyt myös ulkomailla. Meillä muinaisolutta valmistetaaan kodeissa ja sen valmistustaito on säilynyt poikkeuksellisen elävänä. Kalakukon ja karjalanpiirakan tavoin sahdilla on EU:n aidon, perinteisen tuotteen suojaus.
 Olutkirjailija  Mika Laitinen  on huomannut, että ulkomaalaisten olutharrastajien uteliaisuus suomalaista muinaisolutta, sahtia kohtaan on selvästi lisääntynyt. Useiden olut- ja sahtiaiheisten kirjojen tekijältä, Laitiselta ilmestyi vastikään Yhdysvalloissa sahtiaiheinen kirja  "Viking Age Brew: The Craft of Brewing Sahti Farmhouse Ale"  .
 Kotiolut kiinnostaa
 Ulkomaisia olutkeskusteluita aktiivisesti seuraava Mika Laitinen ennustaa, että varsinkin Yhdysvalloissa nyt pinnalla oleva luonnonmukainen  oluttrendi  on tulossa myös Suomeen.
 – Kotioluen valmistus luonnonläheisesti ja vähemmän teknisesti kasvattaa suosiotaan USA:ssa. Sahti sopii tähän tyyliin erittäin hyvin, sanoo Laitinen.
 Laitinen kertoo viime aikoina rummuttaneensa sahtikulttuuristamme kansainvälisesti.
 – Veikkaisin, että nyt sahti aletaan nähdä entistä paremmin osana oluen historiaa, eikä pelkästään sellaisena jännittävänä, hieman kummallisena paikallisena perinteenä.
 Makea ja vahva maku
 Sahtia siemaistessa suuhun leviää vahva, makea maku. Se on kotikaljaa syvempi ja tavallista pullo-olutta pehmeämpi. Poreilematon sahti on suomalainen suodattamaton muinaisolut, jonka tekotaitoa vaalitaan suvuissa. Sitä valmistetaan, kun on syytä juhlia.
 Sahdin tekemistä harrastava janakkalalainen  Asko Huilla  maistelee juhannukseksi valmistuvaa juomaansa varovasti. Huilla itse pitää täyteläisestä, tummasta ja vahvasta.
 – Ehkä vähän katajainen maku. Kyllä siinä hiukan prosentteja voi olla, ettei tarvitse vettä juoda, sanoo Huilla.
 Hän kertoo, että tekijästä riippuen valmiissa sahdissa alkoholiprosentti vaihtelee neljän ja kahdentoista välillä.
 – Sanotaan, että sahti on hyvää, kun siitä tulee jano, kertoo Huilla.
 Viron koduolu samaa perinnettä
 Mika Laitinen esitteli Suomen sahtimaita viime kesänä norjalaisille ja kanadalaisille olutasiantuntijoille. Vieraat olivat Laitisen mukaan huomanneet, että Suomessa sahtiperinne on arvostetumpaa kuin heidän kotimaissaan tai esimerkiksi Baltiassa.
 – Mutta silti he sanoivat, että voisi Suomessa arvostaa sahtia vieläkin enemmän. Se on niin ainutlaatuinen perinne ja kertoo paljon oluen historiasta, sanoo Laitinen.
 Yksi suomalaisen sahdin teon poikkeuksellinen piirre on se, että perinne nojaa erityisesti kotisahdin tekemiseen.
 Olutkirjailija uskoo, että suomalaisen sahdin yhteys naapurimaiden perinneoluisiin ymmärretään jatkossa entistä selkeämmin.
 – Viron koduõlu ja Norjan maltøl sekä Gotlannin gotlandsdricke ovat aivan samaa perinettä.
 Jyväskyläläiseltä olutkirjailija Mika Laitiselta on kesäkuun alussa ilmestynyt Yhdysvalloissa kirja "Viking Age Brew: The Craft of Brewing Sahti Farmhouse Ale". Sami Piskonen
 Anoppi opetti taidon
 Sahdin valmistamisen taito kulkee edelleen usein perheen sisällä. Appi opettaa miniälle ja isoisä pojanpojalle. Asko Huillakin on saanut sahtioppinsa sukulaisiltaan.
 – Anoppi opetti. Tädit ja sedät tekevät, mummu teki ja oma poika on valmistanut muutaman kerran. Lammilaista sukua, kun olen, sahti on vähän niin kuin veressä. Ihan juomattakin, naurahtaa Huilla ja viittaa yhteen hämäläisistä sahdin mahtipitäjistä.
 Huillan suvun tavoin, usein naiset ovat olleet perheen sahtimestareita. Eikä sahdin tekeminen edelleenkään ole sukupuolesta kiinni.
 – Sahtia tekevät sekä herrat että rouvat, sanoo Suomen sahtiseuran puheenjohtaja  Pekka Kääriäinen .
 Olutkirjailija Mika Laitinen pitääkin sukujen sahtiperinnettä erittäin arvokkaana.
 – Alkukantainen vanha perinne säilyy siinä usein vähän puhtaampana, sanoo Laitinen.
 Asko Huilla kastelee mäskiä teräksisessä sahtikuurnassa. Ville Välimäki / Yle
 Myös nuoret panevat sahtia
 Suurin osa sahdin valmistajista on yli viisikymppisiä, mutta Laitinen on optimistinen perinteen säilymisen suhteen.
 – Kyllä nuorempaakin porukkaa on tekijöissä ihan hyvin, ei tämä tekemisen taito ole katoamassa minnekään, sanoo Laitinen.
 Suomen sahtiseuran puheenjohtaja Pekka Kääriäinen on samoila linjoilla.
 – Nuorin sahdin SM-kisoihin osallistunut on ollut 15-vuotias, vanhin 95 vuotta.
 Sahtialue laajenee
 Suomen sahtialuetta on Kanta- ja Päijät-Häme, Pohjois-Satakunta sekä Etelä-Pohjanmaa. Sahdin tekeminen on kuitenkin laajenemassa muillekin alueille, kuten Pirkanmaalle, Keski-Suomeen ja Etelä-Savoon. Suomen sahtiseura käytti luokitellessaan sahtialueita yhtenä tekijänä sitä, saako seudun kaupoista ostaa sahtimallasta.
 – Vähän on tietysti kiinni myös kauppiaan kiinnostuksesta, sanoo Kääriäinen.
 Sahtiharrastajat hankkivat maltaansa yleensä tavallisten ruokakauppojen lisäksi verkossa olevista oluttarvikeliikkeistä.
 Juoma valmista juhannukseksi
 Asko Huillan juhannussahti on kolmen asteen lämpötilassa viiden litran kanisterissa odottamassa nauttimista. Sahdista veistellään usein, ettei se säily pitkään.
 – Sahti on tuoretuote. Se säilyy noin kuukauden, jos se pysyy oikein hyvin kylmässä ja jos purkkeja ei aukaista.
 Sahti on ennen kaikkea juhlajuoma ja juhannus on sahdin suurin sesonkiaika. Olutkirjailija Mika Laitisen mukaan kaikki, jotka sahdin tekemistä harrastavat, tekevät sitä ainakin juhannukseksi.
 – Juhlapyhiksi, saunajuomaksi, ruokajuomaksi ja seurustelujuomaksi, luettelee Asko Huilla oman sahtinsa käyttöä ja kaataa kanisterista tummanruskeaa nestettä kolpakkoon.

Ulkomaalaiset arvostavat suomalaista sahtia – "Se on hyvää, kun siitä tulee jano"


Summary: Poliisi etsii ampujaksi epäiltyä 30-vuotiasta virolaismiestä.

Tallinnan Telliskivessä ammuttiin aamun pikkutunneilla kahta taksinkuljettajaa, kertovat virolaismediat. Yksi uhreista kuoli ja toinen haavoittui vakavasti, kertoi muun muassa  Viron yleisradioyhtiö ERR.
 Poliisi etsii epäiltyä ampujaa, jonka henkilöllisyyden poliisi uskoo tietävänsä. Ampumisesta  epäillään 30-vuotiasta  virolaismiestä.
 Mies oli silminnäkijöiden mukaan sanaakaan sanomatta avannut tulen kohti kahta taksia, jotka olivat pysäköityinä turistien suosimassa Telliskiven kaupunginosassa lähellä Balti Jaam -rautatieasemaa. Mies ampui takseja kohti lukuisia laukauksia.
 Ampumisen johdosta Telliskivi-katu pidetään osittain suljettuna tänään iltapäivään asti. Katu yhdistää Kalamajan kaupunginosan Paldiskin maantiehen.

Kahta taksinkuljettajaa ammuttiin Tallinnassa aamuyöllä – toinen kuoli sairaalassa


Summary: VR uskoo junien myöhästymisen vaikuttavan reiluun 1000 juhannuksen matkaajaan.

Intercity-juna 121 Helsingistä Ouluun hyytyi raiteille aamulla noin kello yhdeksältä.
 VR:n mediapäivystäjä  Merja Tuunanen  kertoo kahden isomman junan myöhästyvän, koska rikki mennyt juna on tukkinut radan yksiraiteisella rataosuudella. Tämän vuoksi etelään tulossa oleva liikenne tulee myöhästymään aikataulusta.
 – IC20-juna Helsinkiin odottaa radan aukeamista Seinäjoen ja Parkanon välissä. Myös IC41 jää ainakin tunnin verran aikataulusta.
 Tuunanen uskoon rikki mennen junan olevan jo siirrettävänä pois tukkimasta raidetta.
 Hän kertoo, että junia ei ole myyty täyteen, mutta arvioi junien myöhästelyn vaikuttavan kuitenkin noin 1000 ihmiseen.
 Aiheesta uutisoi ensimmäisenä  Iltalehti .

VR:n IC-juna hyytyi raiteille – luvassa myöhästymisiä etelän suuntaan


Summary: Kesäkanoista ei haluta kesäkissailmiötä. Kanojen pitämisessä on omat vastuunsa ja lainalaisuutensa. Eläintenpitoilmoituksen tekeminen onnistuu nyt myös netissä.

Ilmajokelainen  Merja Riikonen  avaa pienen punaisen navetan oven aamutuimaan ja päästää kanat kukon kanssa pihamaalle. Yön suojassa viettävä parvi liikkuu Riikosen pihalla vapaasti noin parinkymmenen metrin reviirillä.
 Kukko pitää kuulemma huolen siitä, että kanat pysyvät reviirillä. Tänään parvi päätti tepastella katseilta piiloon varjoiseen pusikkoon, vaikka useimmiten ne Riikosen pihamaalla pysyttelevätkin.
 – Tämä taitaa olla kuudes kesä jo kesäkanojen kanssa. Näitä on niin kiva seurata, kun niillä on tämä laumavietti. Ja kukko on ihana, kun se hoitaa noita kanoja – suojelee ja vartioi, Riikonen kertoo.
 Riikosen kanat ovat maatiaiskanoja parilta lähitilalta. Kanat ovat vuokralla Ilmajoella kesän ajan.
 Ilmoitus eläinrekisteriin
 Kesäkanailmiö ei näytä hiipumisen merkkejä. Suomessa on Siipikarjaliiton toiminnanjohtaja  Hanna Haminan  mukaan jo tuhansia kanaharrastajia ja luku kasvaa koko ajan.
 Jokaisen kananpitäjän tulee rekisteröityä  eläinrekisteriin  - olivat ne sitten seura- tai lemmikkikanoja ja omalla pihalla vain kesän ajan. Rekisteröityä voi kunnan maaseutuviranomaiselle tai netissä.
 – Rekisteröinti onnistuu nykyään helposti netissä, eli tässä on siirrytty nykyaikaan. Uusi sovellus avautui pari viikkoa sitten, kertoo ylitarkastaja  Aapo Kangas  Ruokavirastosta.
 Rekisterin tarkoitus on säilyttää jäljitettävyys ja ylipäänsä saada tieto viranomaisille siitä, missä eläimiä on.
 Siipikarjasta pidetään eläinrekisteriä, eli ilmoitus pitää tehdä muutamastakin kesäkanasta kunnan maaseutuviranomaiselle.  Mirva Ekman / Yle
 – Jos tulee esimerkiksi vakava tarttuva eläintauti, meidän tulee tietää missä eläimiä on ja varmistua niiden terveydestä. Suomi on siitä harvinainen maa, että meillä on tällainen siipikarjanpitäjien rekisteröintivelvollisuus, sitä muun muassa naapurimaat Ruotsi ja Norja kadehtivat, Hamina muistuttaa.
 Ruokaviraston sivuilta löytyy myös  kattavasti tietoa  kesäkanoja harkitsevalle. Eläintenpidon mukana tulee myös vastuu, ja esimerkiksi kanat ovat kuitenkin tuotantoeläimiä, joita koskee tietyt säännöt ja lainalaisuudet.
 Monia asioita muistettavana
 Kanat tarvitsevat sopivat pito-olosuhteet ja suojaa muun muassa yön ajaksi, että ne pysyvät turvassa pedoilta.
 – Kanalla pitää olla pesä, jossa se saa munia rauhassa ja orsi, jossa kiivetä. Ruokintatilaa tulee olla tarpeeksi ja vettä aina saatavilla. Kanan terveyttä ja hyvinvointia, rehunkulutusta ja munantuotantoa sekä käyttäytymistä tulee tarkkailla joka päivä, luettelee Hanna Hamina esimerkkejä kanan hoitamisesta.
 Merja Riikosen pihalta löytyy kanalan lisäksi pieni häkki tipuja varten. Vielä niitä ei ole pihamaalla näkynyt, eli kanat eivät ole päässeet hautomispuuhiin asti. Yleensä kanat munivat näkösällä, mutta välillä Riikonen joutuu tekemään tarkistuskäyntejä myös vähän syrjäisempiin paikkoihin.
 Merja Riikosen mielestä kanoja on hauska seurata pihalla tepastelemassa.  Mirva Ekman / Yle
 Kananmunat ovatkin yksi motiivi kesäkanojen pitäjille eli osa pyrkii kanojen avulla omavaraisuuteen. Luonto voi tulla myös eläinten kautta lähemmäksi.
 – Tämä on hyvä harrastus, kunhan kanat hoidetaan vastuullisesti, Hamina sanoo.
 Kohtalo talven tullen?
 Kanojen kohtalo syksyn tullen kannattaa miettiä valmiiksi jo ennen kanojen ottamista. Vaihtoehtoja on muutamia – kanoille voi rakentaa talviasuttavan kanalan, hankkia niille paikka muualta talveksi tai eläimet voi lopettaa ja hyödyntää lihaksi.
 – Minulle kanat ovat lemmikkejä, eli niitä suojataan viimeiseen asti. Nämä kanat lähtevät syksyllä semmoiseen kotiin, jossa ne voivat olla talven tyytyväisinä, ja ensi keväänä ne tulevat varmaankin taas tänne, Merja Riikonen miettii.
 Kanat voivat elää vuosia, mikäli ne ovat terveitä ja niitä hoidetaan oikein, tietää Siipikarjaliiton toiminnanjohtaja Hanna Hamina.
 – Me emme todellakaan halua sitä ilmiötä, mikä kesäkissoista jo on. Muutama tapaus on tullut ilmi esimerkiksi syksyllä jossakin harhailevista kukonpojista. Vaihtoehtoja on monia ja ne pitää miettiä valmiiksi jo ennen kuin ottaa kanoja, Hamina muistuttaa.

Suomessa on jo tuhansia kanaharrastajia – rekisteriin pitää ilmoittautua, vaikka kotona kotkottaisi vain yksi tai kaksi kanaa


Summary: Iltapäiväksi ja iltaa kohden on luvassa hajanaisia ukkoskuuroja, kovassa sateessa ajonopeudet täytyy pitää maltillisina.

Juhannuksen menoliikenne alkoi rauhoittua perjantaina iltapäivällä kello 14 aikaan, kerrotaan Tampereen tieliikennekeskuksesta.
 – Liikenne on sujuvaa ja menoliikenteen huiput varmasti jo saavutettu. Tampereen ja Jyväskylän välisellä 9-tiellä tapahtui kello 13 aikaan kolari Alasjärven liittymän kohdalla. Tämä on hidastanut Jyväskylän suuntaan menijöiden matkaa, kertoo liikennepäivystäjä  Marko Nuutinen .
 Hajanaiset ukkoskuurot saattavat hidastaa matkantekoa iltapäivän aikana, kovassa sateessa ajonopeudet täytyy pitää alhaisina, Nuutinen muistuttaa.
 Liikenne vilkastui maanteillä aamupäivällä ja ajoneuvoja oli liikenteessä tavanomaista enemmän. Ennen kello kymmentä liikenne ruuhkautui hienoisesti valtatie yhdeksällä Tampereen pohjoispuolella ja valtatie neljällä Lahden kohdalla.
 Juhannuksen menoliikenteen vilkkain päivä oli eilen. Tuolloin liikenne pääteillä oli vilkasta varhaisesta iltapäivästä iltaan saakka.
 Lue lisää:
 VR:n IC-juna hyytyi raiteille – luvassa myöhästymisiä etelän suuntaan

Juhannuksen menoliikenne rauhoittumassa – 9-tiellä kolari haittasi matkantekoa


Summary: Protestoijat osoittivat mieltään maan parlamentissa puheen pitänyttä Venäjän parlamentaarikko Sergei Gavrilovia vastaan.

Kaukasiassa Georgiassa ainakin 240 ihmistä loukkaantui poliisin taltutettua kovin ottein mielenosoituksen Tbilisin parlamenttitalolla. Tuhansien ihmisten kerrotaan vastustaneen venäläisparlamentaarikon puhetta torstai-iltana Georgian parlamentissa.
 Poliisin käytti kumiluoteja, vesitykkejä ja kyynelkaasua mielenosoittajia vastaan. Mielenosoittajat yrittivät puolestaan päästä sisään parlamenttitaloon, kertoo Britannian yleisradioyhtiö  BBC .
 Georgian viranomaisten mukaan sata ihmistä on yhä sairaalahoidossa väkivaltaisuuksien jäljiltä. Kahden ihmisen kerrotaan menettäneen silmänsä kumiluodeista.
 Georgian parlamentin puhemies  Irakli Kobakhidze  joutui perjantaina seurauksena. Puhemiehen ero oli yksi mielenosoittajien vaatimuksista.
 Venäjän vaikutus arka asia Georgiassa
 Venäläinen poliitikko  Sergei Gavrilov  oli pitämässä puhetta ortodoksimaiden yhteisessä kokouksessa. Hän olisi pitänyt puheensa puhemiehen paikalta, joka ilmeisesti oli ärsyttänyt poliittikkoja ja georgialaisia.
 Gavrilov on IAO:n (Interparliamentary Assembly on Orthodoxy) puheenjohtaja.
 Venäjän vaikutus Georgiaan on edelleen poliittisesti arka aihe. Yhdysvaltojen liittolainen Georgia kävi Venäjän kanssa lyhyen sodan vuonna 2008.
 Mailla ei ole ollut diplomaattisia suhteita sen jälkeen kun Venäjä tunnusti Georgiaan kuuluvien Etelä-Ossetian ja Abhasian itsenäisyyden. Venäjällä on edelleen joukkoja näillä alueilla.
 Mellakkapoliisit parlamenttitalolla Georgiassa 20. kesäkuuta.  EPA
 Presidentti pelkää maan kahtiajakoa
 Georgian presidentti  Salome Zurabishvili  kutsui Venäjää viholliseksi ja miehittäjäksi myöhään torstaina sosiaalisessa mediassa. Hänen mukaansa "viides kolonna", jolla hän tarkoitti Venäjän hyväksi maassa toimivaa joukkoa, on levottomuuksien takana.
 Presidentti varoitti levottomuuksien aiheuttavan riskin maansa kahtiajaosta.
 – Vain Venäjä hyötyy yhteiskunnan ja maan kahtiajaosta ja sisäisestä yhteenotosta, kirjoitti Zurabishvili.
 Venäjä on puolestaan syyttänyt levottomuuksista Venäjän vastaisia poliittisia voimia Georgiassa. Venäjän mukaan oppositio yrittää estää maiden suhteiden paranemisen.
 Zurabishvili aikoo jättää Reutersin mukaan Valko-Venäjän vierailunsa kesken ja palaa kotimaahansa.
 Mielenosoittajat ovat kertoneet aikovansa jatkaa protesteja perjantaina.
 Mielenosoittajat ja poliisi ottivat yhteen parlamenttitalon ulkopuolella. EPA
 Päivitetty 15:30 Päivitetty tieto puhemiehen erosta sekä tietoja haavoittuneista.

Yli 200 loukkaantui väkivaltaisiksi yltyneissä mielenosoituksissa Georgiassa – presidentti syyttää Venäjää levottomuuksista


Summary: Torstaina Iran ilmoitti ampuneensa alas Yhdysvaltojen miehittämättömän tiedustelulennokin. Finnair on pidättäytynyt lentämästä Omaninlahden ja Persianlahden alueella. Toistaiseksi tällä ei ole suuria vaikutuksia yhtiön lentojen aikatauluihin.

Useat kansainväliset lentoyhtiöt ovat ilmoittaneet uudelleenreitittävänsä lentonsa Omaninlahden ja Hormuzinsalmen yllä.
 Uudelleenreititykset johtuvat kiristyneistä suhteista Yhdysvaltain ja Iranin välillä. Torstaina Iran ilmoitti ampuneensa alas Yhdysvaltojen miehittämättömän tiedustelulennokin. Iranin mukaan lennokki oli Iranin ilmatilassa, Yhdysvaltojen mukaan kansainvälisessä ilmatilassa.
 Lue lisää:  Iran ampui alas USA:n vakoilulennokin Hormuzinsalmessa
 Australialainen lentoyhtiö Qantas ilmoitti varhain perjantaiaamuna Suomen aikaa, että yhtiön Lähi-idän ylle reititetyt lennot reititetään uudestaan. Uutistoimisto AP:n mukaan muutokset voivat aiheuttaa häiriöitä yhtiön lentoihin Australian ja Lontoon välillä.
 Myös hollantilainen KLM tiedotti perjantaina aamupäivällä, että yhtiön lennot eivät toistaiseksi lennä Hormuzinsalmen yllä. Myöhemmin näin ilmoittivat tekevänsä myös saksalainen Lufthansa ja British Airways.
 Finnair seuraa tilannetta
 Myös Finnair partnereineen on pidättäytynyt toistaiseksi Persianlahden ja Omaninlahden alueella lentämisestä, kertoo Finnairin viestintäpäällikkö  Suvi Aaltonen .
 – Toistaiseksi toimenpiteellä ei ole juurikaan vaikutusta yhtiön lentojen aikatauluihin ja nykyisiin lentoreitteihin, Aaltonen kertoo.
 Finnair on osa Oneworld-allianssia, johon kuuluu useita kansainvälisiä lentoyhtiöitä, kuten British Airways ja American Airlines. Toistaiseksi Finnairin tiedossa ei ole, että muutoksilla olisi vaikutuksia Finnairin partneriyhtiöiden operoimien jatkolentojen aikatauluihin.
 Aaltosen mukaan Finnair seuraa tilannetta läpi juhannuksen ja tiedottaa, mikäli muutoksia yhtiön lentoaikatauluihin tai -reitteihin ilmenee.
 Lue lisää:
 Lennokin alasampuminen lisää huolta Hormuzinsalmella – Iran älähti, Yhdysvallat kiisti ja YK säikähti
 Iranilaislähde: Trump varoitti Irania iskuista ja antoi aikarajan neuvotteluiden aloittamiseksi

Iran ampui alas lennokin Omaninlahdella – useat lentoyhtiöt ilmoittaneet uudelleenreitittävänsä lentojaan


Summary: Huomenna juhannuspäivänä lämpötila laskee selvästi tämän päivän hirmulukemista.

Tänään on vietetty lämpimintä juhannusaattoa tämän vuosituhannen puolella. Ilmatieteen laitoksen mittausten mukaan korkeimmat lämpötilalukemat mitattiin tänään Varkaudessa ja Siilinjärvellä. Molemmilla paikkakunnilla lämpötila nousi päivän aikana 28,5 asteeseen.
 Ennustettuun 30 asteen lukemaan ei päästy.
 Ylen meteorologi  Toni Hellinen  arvioi, että lämpötila jäi ennustetusta tuulten ja pilvien takia.
 30 astetta olisi ollut kova lukema, sillä viimeksi sellaisista asteista on saatu nauttia viime vuosituhannella.
 – Viimeksi yli 30 asteen raja juhannuksena on rikottu vuonna 1999, jolloin Ylämaalla (nyk. Lappeenranta) mitattiin 32,5 astetta.
 Kylmintä on tänään ollut Itä- sekä Pohjois-Lapissa, jossa lämpötilat nousevat vain vähän yli kymmeneen asteeseen.
 Juhannuspäiväksi lämpötilat laskevat ennusteen mukaan koko maassa 5-10 astetta tämänpäiväisistä lukemista.
 Toni Hellinen / Yle
 Iltapäivästä ukkosti
 Iltapäivällä on ukkostanut Hämeen maakunnista Koillismaalle yltävällä alueella. Iltaa kohti ukkoset siirtyvät idemmäksi. Ukkoskuurojen yhteydessä on paikoin satanut rakeita.
 Kello 18:aan mennessä on havaittu yli 8 000 maasalamaa. Siitä huolimatta ukkospuuskat ovat ainakin tähän mennessä jääneet pelättyä heikommiksi.
 Sähköt ovat päivän mittaan olleet poikki enimmillään noin 2 400 asiakkaalta 25 kunnan alueella.
 Toni Hellisen mukaan ukkoset laantuvat yöksi ja koko maassa on poutaista Lappia lukuun ottamatta.
 Myös Ilmatieteen laitos  varoitti  tänään vaarallisten ukkospuuskien mahdollisuudesta ympäri maata Lappia ja rannikkoseutuja lukuunottamatta.
 Veneilijä järvellä Lahdessa juhannuksen aatonaattona. Tänään juhannusaattona on lämmintä, mutta myös tuulenpuuskia ja ukkosta on odotettavissa suureen osaan maata. Antti Aimo-Koivisto / Lehtikuva
 Huomennakaan tuulet eivät hellitä, päinvastoin.
 – Erityisesti Pohjanmaan maakunnissa on huomenna todella tuulista
 Hellinen varoittaa lähtemästä vesillä kauas rannasta, koska nopeasti syntyvät ukkoset voivat todella yllättää.
 – Nopeasti liikkuva ukkonen on nopeampi kuin auto. Tämän vuoksi ei kannata olla liian kaukana laiturilta, Hellinen varoittaa.
 Vaikka tänään rikottaneen juhannusaaton lämpöennätys tämän vuosituhannen osalta, on kaikkien aikojen juhannuksen ennätykseen matkaa.
 Nykyinen juhannuksen lämpöennätys on vuodelta 1935, jolloin Ähtärissä saavutettiin 33,8 astetta.
 Päivitetty 21.6.2019 klo 18.30 lämpötilalukemilla, sähkökatkojen määrällä ja maasalamien määrällä.

Korkein lämpötila juhannusaattona tällä vuosituhannella – 30 astetta jäi sittenkin rikkomatta


Summary: Apulaisulkoministeri Mark Field on kertonut katuvansa kovia otteitaan. Poliisi tutkii tapausta.

Britannian apulaisulkoministeri  Mark Field  on joutunut kohun keskelle käytyään käsiksi ympäristöjärjestö Greenpeacen aktivistiin.
 Greenpeacen aktivistit keskeyttivät juhlaillallisen torstai-iltana Lontoon pormestarin virka-asunnolla. Britannian valtiovarainministeri  Philip Hammond  oli juuri pitämässä puhetta.
 Juhlapöydässä istunut Field tarttui naisaktivistiin kovakouraisesti, työnsi hänet vasten pylvästä ja talutti syrjään. Televisiokamerat tallensivat tilanteen.
 Poliisin kerrotaan tutkivan tapausta. Britannian pääministeri  Theresa May  ilmoitti perjantaina, että konservatiivipuoluetta edustava Field on pidätetty virastaan, kunnes asia on tutkittu.
 Field on sanonut katuvansa käytöstään. Hän puolustautui kertomalla pelänneensä tosissaan, että aktivisti voisi olla aseistautunut,  kertoo Britannian yleisradioyhtiö BBC .
 Ilmastoprotestiin osallistui 40 aktivista
 Field on saanut käytöksestään paljon arvostelua. Oppositiossa olevan työväenpuolueen edustajat ovat vaatineet hänen eroaan. Field vastaa Britannian ulkoministeriössä Aasian ja Tyynenmeren alueista.
 Greenpeace on ilmoittanut , että 40 aktivistia osallistui protestiin. Järjestön mukaan tarkoitus oli vaatia johtajuutta ja panostuksia ilmastonmuutoksen torjumisessa.
 Poliisin mukaan aktivisteja ei pidätetty protestin yhteydessä.
 Valtiovarainministeri Hammond puolustautui sanomalla, että Britannia on  juuri luvannut tavoitella  hiilipäästöjen leikkaamista nollaan vuoteen 2050 mennessä.
 Greenpeacen mukaan valtiovarainministeriö on kuitenkin vesittänyt ja viivästyttänyt ilmastotoimia. Järjestö vaati ilmastoasioiden asettamista muiden asioiden, kuten kasvun tai tuoton, edelle.

Brittiministeri tarttui kovakouraisesti ympäristöaktivistiin – erotettiin tutkinnan ajaksi tehtävästään


Summary: Julkaisemme kauneimmat ikuistetut hetket keskikesän juhlasta.

Tänä vuonna kokot jäävät suurimmassa osassa maata polttamatta metsäpalovaroituksen takia. Toisaalta kerrankin juhannusaattoillassa ei tarvitse hytistä – nyt vietetään kuluvan vuosituhannen lämpimintä juhannusta.
 Lähetä meille kuva juhannustunnelmasta, joka tekee tästä juhannuksesta erityisen kauniin tai ikimuistoisen!

Lähetä meille kuva juhannustunnelmastasi!


Summary: Yksilöstä toiseen tarttuvat syöpäsolut voisivat hävittää kokonaisia populaatioita, jos niillä ei olisi geneettisen vaihtelun antamaa aseistusta, tuumii tuore tutkimus.

Kun eliökunta sai alkunsa, lisääntyminen ei pitkään aikaan vaatinut seksiä, eivätkä bakteerit tai muut yksisoluiset eliöt harrasta sitä vieläkään.
 Mikä oli se ratkaiseva syy, jonka vuoksi monisoluisille eläimille, muun muassa ihmisille, kehittyi tavattoman energiatehoton tapa hankkia jälkeläisiä?
 Suvullisella lisääntymisellä täytyy olla ratkaisevia etuja, koska evoluutio on tuottanut sen maapallon historiassa useita toisistaan riippumattomia kertoja, vaikka monet tutkijat ovat todenneet sen järjettömän kalliiksi menetelmäksi.
 Tuoreessa kansainvälisessä tutkimuksessa  esitetään yksi mahdollinen vastaus tähän evoluutiotutkijoita perusteellisesti vaivaavaan kysymykseen, jota on kutsuttu jopa biologisten kiistojen kiistaksi.
 Kun yksilö monistaa itseään, haitallisten mutaatioiden riski on suurempi kuin kahden eliön perimän yhdistyessä. Suvullisesti syntyneillä eli geneettisesti monimuotoisilla perillisillä on evoluution antamia etuja, kun elinympäristössäkin tapahtuu muutoksia.
 Tuore hypoteesi lisää yhden edun: suvullinen lisääntyminen antaa suojaa tarttuvia syöpiä vastaan. Tutkimuksessa ollaan jopa sitä mieltä, että tämä saattaa olla perimmäinen syy seksin syntyyn.
 Suvullisen lisääntymisen evoluutio alkoi vajaat kaksi miljardia vuotta sitten. Yhdyntöjen historia on tällä tietoa vajaan 400 miljoonan vuoden ikäinen.
 Me monisoluiset olemme biologisten kompromissien synnyttämä monimutkainen verkosto, jossa kukin solu hieman joustaa kokonaisuuden hyväksi. Jokainen solu huolehtii omista tehtävistään ja tyytyy lisääntymään vain kohtuullisesti.
 Joukossa on kuitenkin myös runsaasti huijareita, jotka alkavat lisääntyä lisääntymistään, ottaa uusia tehtäviä ja vallata resursseja muilta. Pahimmillaan ne aiheuttavat syöpää. Vaikka syöpien havaitsemisessa ja hoitamisessa on tapahtunut paljon edistystä, ne ovat yhä monisoluisuuden hinta.
 Monimuotoisuus on tehokasta
 Syöpien nujertamiseksi monisoluisten eliöiden on täytynyt kehittää immuunijärjestelmä ja muita menetelmiä, joilla ne tunnistavat ja hävittävät huijarisolut omasta joukostaan.
 Se ei kuitenkaan riitä, sillä elimistöön pyrkii myös vieraita soluja, jotka aiheuttavat tauteja. Juuri niiden torppaamisessa seksillä on erityinen merkitys,  PLOS Biology -julkaisussa  ilmestyneessä tutkimuksessa päätellään.
 Suvuttomassa lisääntymisessä kaikki jälkeläiset ovat edellisen polven kaltaisia, klooneja. Siinä tapauksessa koko populaatio voi olla aseeton tietynlaiseen isäntään sopeutuneiden syöpäsolujen hyökkäystä vastaan. Mutaatioista vain pieni osa on suoranaisesti hyödyllisiä.
 Suvullisen lisääntymisen tuottama monimuotoisuus vähentää tätä yhteensopivuutta syöpä- ja isäntäsolujen välillä. Samalla pienenee se riski, että syöpä tarttuu vanhemmalta jälkeläiselle.
 Geneettinen vaihtelu myös lisää solujen kykyä tunnistaa vieraat solut, tutkijat sanovat.
 Geneettinen sekoittuminen suvullisessa lisääntymisessä tuottaa väestössä monimuotoisuutta. Se hillitsee tietynlaiseen isäntään sopeutuneiden tarttuvien syöpäsolujen leviämistä populaatiossa.  PLOS Biology / 10.1371/journal.pbio.3000275
 Voisivatko kaikki syövät tarttua?
 Tarttuvat syövät ovat hyvin harvinaisia, mutta eivät ihmisilläkään täysin tuntemattomia. Sellainen on Kaposin sarkooma, jonka tiedetään levinneen elinluovutuksessa saaduista viruksen sairastuttamista soluista.
 Tarttuva naamasyöpä ajoi pussiahmat eli tasmaniantuholaiset sukupuuton partaalle, kunnes  kolme vuotta sitten saatiin yllättäviä uutisia : osalle eläimistä oli yllättäen kehittynyt vastustuskyky.
 Eläinten tarttuvia syöpiä tunnetaan kaikkiaan kuudelta lajilta, muun muassa koirilta, joilla ne siirtyvät parittelussa.
 Syöpien tarttuvuuden mekanismi on edelleen epäselvä, mutta ranskalais-australialais-unkarilaisen tutkimuksen tekijät sanovat, että yhä useampi tutkimus on osoittanut valtaosan tai jopa kaikki pahanlaatuiset solut tartuttavaisiksi, jos ne löytävät sopivan reitin.
 Koska monisoluisia uhkaavat hyvin monet syöpätyypit ja niillä on runsaasti leviämisreittejä, suvullinen lisääntyminen on osoittautunut suvutonta turvallisemmaksi vaikkakin resursseja kuluttavammaksi lisääntymistavaksi, tutkijat summaavat hypoteesinsa.

Tutkimus: Seksi kehittyi evoluution keinoksi tarttuvia syöpiä vastaan


Summary: Poliisi pääsi 30-vuotiaan virolaismiehen jäljille videokuvien avulla.

Tallinnan Telliskivessä, lähellä turistienkin suosimaa Loomelinnak-keskusta,  ammuttiin  aamukolmen tienoilla kahta taksinkuljettajaa. Toinen kuljettajista kuoli ja toinen haavoittui vakavasti.
 Poliisi pääsi muun muassa valvontavideokuvien perusteella pian ampujan jäljille, ja hänen henkilöllisyytensä oli tiedossa jo aamulla. Mies oli 30-vuotias virolainen.
 Iltapäivällä järjestetyssä tiedotustilaisuudessa poliisi kertoi, että epäilty löydettiin yleisövihjeen perusteella bussipysäkiltä Tallinnan eteläpuolella olevasta Kiilin kunnasta.
 Põhjan poliisiprefekti  Kristian Jaani   kertoi tiedotustilaisuudessa , että mies oli poliisit nähdessään ottanut aseen esille ja ampunut itseään päähän.
 Poliisin käsityksen mukaan mies valikoi uhrinsa, kaksi autoissaan istunutta kuljettajaa, sattumanvaraisesti. Teon motiivia ei tiedetä. Virolaisen  Delfi-uutissivuston  mukaan mies työskenteli itsekin taksinkuljettajana.

Taksinkuljettajia Tallinnassa ampunut mies tappoi itsensä poliisin edessä – toinen taksinkuljettajista kuoli


Summary: Iskuja suunniteltiin tehtäväksi kolmeen eri kohteeseen. Trumpin mukaan iskut peruttiin, sillä ne olisivat olleet uhrimäärältään ylimitoitettuja.

Yhdysvaltain presidentti  Donald Trump  kertoo peruneensa sotilaalliset iskut Iraniin vain kymmenen minuuttia ennen operaation aloittamista. Iskut olisivat olleet kosto siitä, että Iran ampui alas amerikkalaisen tiedustelulennokin torstaina.
 Iskut peruttiin, sillä ne olisivat olleet Trumpin mielestä ylimitoitettuja.
 Hän kirjoittaa Twitterissä  Yhdysvalloilla olleen jo "kovat piipussa" ja iskuja suunniteltiin tehtäväksi kolmeen eri kohteeseen.
 Trump kirjoittaa arvioineensa kuitenkin, että operaation uhrien määrä olisi ollut ylimitoitettu suhteessa siihen, että Iran ampui alas miehittämättömän lennokin. Iskuissa olisi kuollut armeijan arvion mukaan 150 ihmistä.
 Iran: Olisimme voineet ampua myös miehitettyä konetta
 Yhdysvaltain ja Iranin välit ovat kiristyneet vaarallisesti viime päivinä Hormuzinsalmella.
 Iran ampui torstaina alas amerikkalaisen lennokin, jonka se väittää tunkeutuneen ilmatilaansa.
 Iranin armeijan mukaan se olisi varoittanut kahdesti Yhdysvaltain lennokkia, ennen kuin ampui sitä. Yhdysvaltojen mukaan miehittämätön tiedustelulennokki oli kansainvälisessä, ei Iranin ilmatilassa.
 Iranin mukaan lennokin lisäksi sen ilmatilassa olisi ollut miehitetty P-8-merivalvontakone, jonka kyydissä oli 35 ihmistä. Iranin vallankumouskaarti sanoi kuitenkin pidättäyneensä ampumasta sitä.
 Välikohtauksen seurauksena Trump ehti jo hyväksyä torstaina operaation Irania vastaan.  Sanomalehti The New York Times  uutisoi perjantaiaamuna, ettäoperaatio iskujen aloittamiseksi oli jo käynnissä, kun se keskeytettiin.
 NBC:n haastattelussa Trump tarkensi, että operaatiossa mukana olleet lentokoneet eivät olleet ehtineet nousta ilmaan, sillä hän ei ollut antanut lopullista hyväksyntäänsä iskuille.
 Uutistoimisto Reutersin tietojen mukaan Trumpin lähitiimi – Valkoisen talon turvallisuusneuvonantaja  John Bolton , ulkoministeri  Mike Pompeo  ja CIA:n johtaja  Gina Haspel  mukaan lukien – olisi ollut iskujen kannalla.
 Trump on valmis puhumaan Iranin johdon kanssa
 Trump sanoi perjantaina  uutiskanava NBC:n haastattelussa , että hän on valmis puhumaan Iranin korkein johtaja, ajatolla  Ali Khamenei  tai presidentti  Hassan Ruhanin  kanssa. Trump hänellä ei ole ennakkoehtoja mahdollisille keskusteluille.
 Hän vaati kuitenkin, että jos Iranin kanssa neuvotellaan jälleen, ballististen ohjusten rajoittamisen pitäisi olla mukana mahdollisessa sopimuksessa.
 Myös iranilaisviranomaiset kertoivat perjantaina Reutersin mukaan vastaanottaneensa Omanin välityksellä Trumpilta viestin, jossa tämä sanoi Yhdysvaltojen haluavan keskustella, ei sotia. Toisaalta Trump oli myös iranilaislähteiden mukaan varoittanut Yhdysvaltojen lähestyvästä iskusta.
 Khamenei on kieltäytynyt keskusteluista Yhdysvaltojen kanssa, jos Yhdysvaltain pakotteet Irania vastaan ovat voimassa.
 Iran ja Yhdysvallat ajaneet kohti törmäyskurssia jo pitkään
 Yhdysvaltain ja Iranin välit ovat kiristyneet Trumpin presidenttikaudella. Presidentti Trump oli arvostellut pitkään toistuvasti edeltäjänsä  Barack Obaman  johdolla solmittua kansainvälistä ydinsopimusta, jossa Iran oli luvannut rajoittaa ydinohjelmaansa vastineeksi pakkoteiden purkamisesta.
 Vuonna 2015 solmitun sopimuksen tarkoitus oli estää Irania kehittämästä ydinasetta. Iranin mukaan sen ydinohjelma oli rauhanomainen.
 Trump piti Iranin kanssa solmittua sopimusta liian lepsuna muun muassa juuri ohjusohjelman suhteen.
 Viime vuonna Yhdysvallat päätti Trumpin johdolla vetäytyä sopimuksesta ja määrätä jälleen pakotteita Irania vastaan.  Sen seurauksena Iran ilmoitti  hiljattain, että se lopettaa noudattamasta osaa sopimuksesta.
 Viime viikolla jännitteet kasvoivat entisestään, kun Hormuzinsalmella ammuttiin kahta öljytankkeria.  Yhdysvallat syytti iskuista Irania , mutta Iran kiisti osuutensa.
 YK:n pääsihteeri vetosi Iranin ja Yhdysvaltain johdon "rautaisiin hermoihin"
 Useat tahot ovat vedoneet Iraniin ja Yhdysvaltoihin, jotta nämä välttäisivät tilanteen kärjistymistä entisestään. YK:n pääsihteeri  Antonio Guterresin  kerrotaan olleen yhteydessä osapuoliin. Guterres sanoi, että maiden johtajilta vaaditaan nyt rautaisia hermoja eskalaation välttämiseksi.
 Yhdysvaltain kongressin demokraatteja edustava puhemies  Nancy Pelosi  sanoi, ettei sotatoimia saa aloittaa ilman kongressin hyväksyntää.
 Uutistoimisto AP:n haastattelemien diplomaattilähteiden mukaan Yhdysvallat on pyytänyt YK:n turvallisuusneuvoston koolle maanantaiksi Iranin tilanteen vuoksi.
 Päivitetty 20:30 Lisätty Trumpin haastattelu uutiskanava NBC:llä.
 Päivitetty 21:10 reaktioita Iranin ja Yhdysvaltain nokitteluun.
 Lue myös:
 Iranilaislähde: Trump varoitti Irania iskuista ja antoi aikarajan neuvotteluiden aloittamiseksi
 Iran ampui alas lennokin Omaninlahdella – useat lentoyhtiöt ilmoittaneet uudelleenreitittävänsä lentojaan
 Yhdysvallat väittää löytäneensä uusia todisteita, jotka viittaavat Iranin osuuteen tankkeriräjähdyksissä

Trump perui iskut Iraniin vain kymmenen minuuttia ennen operaation aloittamista


Summary: Kolea juhannussää pienentää hukkumislukuja.

Suomen uimaopetus- ja hengenpelastusliitto (SUH)

Kesän hukkumisvaroittelu painottuu juhannukseen, vaikka yllättävä tosiasia viestisi muuta.
 Usein helteinen heinäkuun viikonloppu aiheuttaa enemmän hukkumiskuolemia kuin perinteinen yöttömän yön riekkumisjuhla rannoilla.
 – Se on ihan selvää, että helteillä hukkuu enemmän ihmisiä kuin muulloin. Hukkuneiden määrä kasvaa, kun sää on suotuisa ja ihmisiä on paljon liikkeellä vesillä ja veden äärellä, sanoo toiminnanjohtaja  Kristiina Heinonen  Suomen Uimaopetus- ja Hengenpelastusliitosta.
 – Juhannuksena hukkuu ihmisiä, mutta niin myös muina kesäviikonloppuina ja jopa enemmän.
 Mikko Airikka / Yle
 Hukkumistilastot todistavat tämän surullisen tosiasian pitkältä ajalta. Kuten oheisesta taulukosta näkee, heinäkuisen viikonlopun hukkumismäärät ylittivät saman vuoden juhannuksen hukkumiskuolemat muun muuassa kesinä 2005, -06, -07, -11, -14 ja -18.
 Tyypillistä näille vuosille oli, että hukkumisen kannalta synkät heinäkuut olivat lähes poikkeuksetta lämpötilaltaan helteisiä. Esimerkiksi viime kesänä juhannuksen hukkumisluvut ylittyivät kahtena heinäkuun viikonloppuna. Kesällä 2014 näin kävi kaikkina heinäkuun viikonloppuina.
 – Olemme puhuneet hukkumisissa kolmen hoon yhdistelmästä: helle, humala ja huolimattomuus on tappava kombinaatio. Keskimäärin yli puolet hukkuneista on ollut alkoholin vaikutuksen alaisena, Heinonen kertoo.
 Toisaalta juhannus on voinut olla samoina vuosina satea ja koleinen, mikä on osaltaan pienentänyt keskikesän juhlan hukkumislukuja. Koleat ja sateiset juhannukset koettiin esimerkiksi 2011, 2014 ja 2018.
 Valtaosa miehiä
 Hukkumistapaukset voidaan karkeasti jakaa kolmeen ryhmään.
 Kolmasosa tapahtuu vesiliikenteessä, esimerkiksi veneillessä. Kolmasosa hukkuu uidessa. Loput ovat putoamisia veteen ilman uimatarkoitusta esimerkiksi laiturilta.
 Hukkumistilastoissa pistää silmään, että valtaosa hukkuneista on miehiä. Esimerkiksi 2000-luvun juhannuksina hukkuneista 116 ihmisestä lähes 80 prosenttia oli miehiä.
 – Ikä on iso tekijä tässä. Hukkuneet ovat tyypillisesti yli 50-vuotiaita miehiä. Ovat yleensä olleet liikkeellä pienellä veneellä, pelastusliivejä ei ole käytetty ja alkoholiakin on voitu nauttia, Heinonen kuvaa tilanteita.
 Naisten pieni osuus selittyy Heinosen mukaan osin sillä, että naiset käyttävät turvavälineitä enemmän kuin miehet. Myös lapset näkyvät hukkumistilastoissa ikävällä tavalla.
 – Hukkumiset ovat yleisimpiä tapaturmaisia kuolinsyitä alle kouluikäisille lapsille. Uimareissuilla vanhempien pitäisikin muistaa, ettei lasten uidessa lueta kirjaa tai tuijoteta kännykkää, vaan ollaan vedessä yhdessä heidän kanssaan, käsivarren mitan päässä. Hukkuminen tapahtuu usein todella nopeasti ja huomaamattomasti.
 Hukkumiset vähentyneet
 Kaikesta huolimatta hukkumistilastot ovat kaunistuneet viime vuosina takavuosikymmenistä.
 Esimerkiksi vielä 1980-luvulla juhannuksen hukkumisluvut olivat lähes poikkeuksetta kaksinumeroisia. Viime vuosina hukkumiskuolemia on ollut aina alle kymmenen juhannusta kohden. Vuosi sitten juhannuksena hukkui 3.
 Mikko Airikka / Yle
 – Parantuneeseen tilanteeseen on monta syytä. Uimataito on kehittynyt, pelastusliivien käyttö on yleistynyt ja lapsia valvotaan nykyisin enemmän. Silti hukkumislukumme ovat vielä synkemmät kuin muilla Pohjoismailla.
 Juhannussään osalta Heinonen on hankalassa raossa toiveineen.
 – Toki olisi mahtavaa, jos kelit olisivat hyvät. Mutta hukkumistilastojen kannalta paras juhannussää olisi räntäsade ja pipokeli, Heinonen naurahtaa.
 – No, toivottavasti ei ihan kauheaa hellettä tule.
 Lue myös:
 Juhannuksen lämpötilat ja hukkuneet – katso historia ja nykytilanne

Totta vai tarua? Juhannusviikonloppuna hukutaan enemmän kuin muina kesäviikonloppuina


Terroristijärjestö Isisin alueelle lähteneitä ja nyt al-Holin leirillä Syyriassa olevia suomalaisia on perustuslain mukaan lähtökohtaisesti autettava tarvittaessa, pääministeri Antti Rinne  sanoo Helsingin Sanomille .
 Hänen mukaansa leirillä olevia suomalaislapsia on kyettävä auttamaan tavalla tai toisella.
 – Siellä leirillä on täysin syyttömiä lapsia vaarallisissa olosuhteissa, Rinne sanoo HS:lle.
 Aikuisten kohdalla Suomen on selvitettävä mahdolliset riskit, mutta Rinteen mukaan jokaisella suomalaisella on perustuslain mukaan oikeus saapua Suomeen.
 Ylen tietojen mukaan  al-Holin leirillä on 44 suomalaista. Heistä 11 on naisia, 33 lapsia. Rinteen mukaan hallitus päättää pian, mitä se aikoo leirillä olevien ihmisten suhteen tehdä.
 Edellisen hallituksen kanta oli, ettei leirillä olevia täysi-ikäisiä haeta leiriltä. Lasten suhteen ei tehty päätöksiä.
 Al-Holin leirille Pohjois-Syyriaan on sijoitettu Isisin "kalifaatissa" olleita ihmisiä.
 Leirillä arvioidaan asuvan noin 74 000 ihmistä, joiden joukossa on yli 40 maan kansalaisia. Useissa maissa pohditaankin nyt, mitä heidän suhteensa on tehtävä.
 Rinne toivoi HS:n haastattelussa, että tilanteeseen löydettäisiin yhteispohjoismainen tai jopa eurooppalainen ratkaisu.
 Olosuhteita al-Holin leirillä on kuvailtu hyvin vaikeiksi.
 Lue lisää:
 Suomalaiset Isis-naiset kertovat poikkeuksellisessa haastattelussa elämästään Syyriassa: "Lapset ovat kaikki, mitä minulla on"
 Isisin uhreja auttanut lääkäri vaatii: Al-Holin Isis-leirin lapset on erotettava heti äideistään
 Miten 33 suomalaislasta pelastetaan Isis-leiriltä? Viranomaiset selvittävät nyt vaikeaa kysymystä, joka voi kaatua uuden hallituksen syliin

HS: Pääministeri Rinteen mielestä Isis-leirillä olevia suomalaisia on lain mukaan autettava


Summary: "Susilauman" jäsenten tuomiot pitenivät yhdeksästä vuodesta 15 vuoteen.

Espanjan korkein oikeus on tänään antanut tuomionsa tapauksessa, joka sattui Pohjois-Espanjassa Pamplonan kaupungissa.
 Härkäjuoksufestivaalien yhteydessä vuonna 2016 joukko humalaisia, tuolloin alle 30-vuotiaita miehiä raiskasi 18-vuotiaan naisen. Miehet kuvasivat tapahtuman kännykällä. Jälkikäteen he jakoivat sen "Susilauma" (La Manada) -nimiseen Whatsapp-ryhmäänsä ja vitsailivat teosta.
 Alemmat oikeusasteet katsoivat aiemmissa tuomioissaan, etteivät miehet syyllistyneet raiskaukseen vaan seksuaaliseen hyväksikäyttöön. Alun perin viisi miestä tuomittiin yhdeksäksi vuodeksi vankeuteen.
 Perjantaisessa istunnossaan Espanjan korkein oikeus totesi miesten syyllistyneen raiskaukseen. Samalla miesten tuomio piteni 15 vuoteen. Lisäksi yksi miehistä sai tuomioonsa kaksi vuotta lisää, koska hän oli varastanut uhrin puhelimen raiskauksen yhteydessä.
 Karmean teon ikuistanut video avaintodisteena
 Tapauksen avaintodiste on miesten kuvaama video, jossa paikallaan silmät kiinni makavaalle naiselle tehdään väkivaltaa raiskaten.
 Miehet ovat käyttäneet videota puolustuksenaan vedoten siihen, ettei nainen tee videolla vastarintaa miesten teoille. Nainen puolestaan kertoo olleensa lamaantunut kauhusta.
 Syyttäjä vaati tapauksessa alun perin 18 vuoden tuomiota.
 – Syytetyt haluavat meidän uskovan, että 18-vuotias tyttö - keskusteltuaan 20 minuuttia ventovieraiden miesten kanssa - suostui ryhmäseksiin, jossa tapahtui kaikenlaista penetraatiota, osittain samanaikaisesti, ja ilman kondomia, syyttäjä  Elena Sarasate  sanoi joulukuisessa oikeudenkäynnissä.
 Ennen härkäjuoksufestivaaleja miehet olivat myös keskustelleet WhatsApp-ryhmässään raiskaamisesta ja tyrmäystipoista, kertoo STT.
 Vox ja feministit vastakkain
 Pamplonan tapaus on saanut paljon huomiota. Sen myötä on järjestetty lukuisia mielenosoituksia, joissa espanjalaiset ovat vaatineet parannuksia naisten asemaan ja tiukempaa seksuaalirikoslainsäädäntöä.
 Myös Espanjassa huhtikuussa järjestetyissä parlamenttivaaleissa naisten  oikeudet olivat yksi avainteemoista . Vaaleissa äärioikeistolainen Vox-puolue  nousi parlamenttiin.
 Vox haluaa kumota lait, jotka koskevat naisiin kohdistuvaa väkivaltaa sekä kieltää "radikaalit feministiryhmät".
 Äärioikeistolaisen ja aborttia vastustavan puolueen suosio on nähty vastaliikkeenä me too -liikkeelle.
 Lue lisää:
 "Ei seksuaalista hyväksikäyttöä, vaan raiskaus" – Joukkoraiskauksesta annettu tuomio toi raivostuneet espanjalaisnaiset kaduille
 Espanja yrittää puhdistaa härkäjuoksufestivaalia seksuaalisesta väkivallasta – Poliisi takavarikoi törkeät pinssit
 Feminismi tuli Espanjaan, mutta aborttioikeus arveluttaa edelleen: “Riittää, että nainen saa päättää ruokavaliostaan ja kampauksestaan”

Espanjan korkein oikeus kiristi Pamplonan joukkoraiskaajien tuomioita – miehet kuvasivat teon ja vitsailivat siitä jälkikäteen


Summary: Suomalaiset kuluttajat ja hävikkiruokaa myyvät verkkoalustat pelastavat satoja tuhansia kiloja ruokaa kuukaudessa.

Elintarvikkeiden, juomien ja tupakan vähittäiskauppa

Verkon hävikkiruokapalvelut tarjoavat kuluttajalle ympäristöystävällisiä säästöjä. Suomalaiset ovat lähteneet innolla mukaan ruokahävikin vähentämiseen. Buumi näkyy yhä enemmän kuluttajakäyttäytymisessä.
 Kuopiolainen  Roosa Hänninen  on tästä malliesimerkki. Omien sanojensa mukaan hän on hävikkiruokapalvelujen suurkuluttaja.
 Hänninen on tilannut hävikkiruokasivustoilta kymmenisen kertaa täysiä laatikollisia ruokatavaraa.
 Yliopisto-opintojaan suorittava nainen arvioi tehneensä tilauksillaan noin 500 euroa säästöä. Hänniseen vaikuttaa edullisten tuotteiden löytämisen lisäksi halu tehdä ympäristöystävällisiä valintoja.
 – Tämä on itselleni myös arvovalinta. Ympäristöajattelu tässä on taustalla, Hänninen sanoo.
 Hävikkiruokien shoppaileminen on tehty viime vuosina helpommaksi kuin ikinä aiemmin.
 Kuopiolainen Roosa Hänninen selailemassa hävikkiruokapalvelu Matsmartin verkkokauppaa. Sami Takkinen / Yle
 Hävikkibisnes myy jo miljoonia kiloja ruokaa
 Hävikkiruokaa myyvien yritysten toiminta on ollut kasvussa viime vuodet. Hävikkiä vähennetään satoja tuhansia kiloja kuukaudessa. Suomessa verkkokaupalla myytävän hävikkiruoan markkinat ovat vahvasti kolmen yrityksen hallussa.
 Fiksu Ruoka myi viime vuoden aikana yli puoli miljoonaa kiloa hävikkiin meneviä elintarvikkeita, ja tahti kiihtyy. Ruotsissa ja Suomessa toimiva Matsmart puolestaan myi viimeisen kolmen vuoden aikana yhteensä reilut 6,5 miljoonaa kiloa hävikkiruokaa.
 ResQ Club aloitti K-kauppojen kanssa yhteistyön noin vuosi sitten, vuoden 2018 keväällä.
 Tätä nykyä joka kymmenes K-Market käyttää palvelua päivittäin hävikin myymiseen. Tyypillinen pieni K-kauppa myy päivittäin noin kymmenen hävikkikassia, suuremmat 30–40.
 Hävikkiruokien kuluttaminen näkyy yhä useammassa kotitaloudessa.
 Myös opiskelija Roosa Hänninen näkee helppokäyttöisyyden palvelujen vahvuudeksi.
 – Verkkopalvelut ovat todella helppoja käyttää. Klikkaat vain tuotteet ostoskoriin, maksat verkossa ja ostokset tulevat postissa ihan muutamassa päivässä.
 Hävikkituotteista on päässyt nauttimaan myös perheenjäsenet.
 – Myös mäyräkoiramme Tiitus on saanut herkkuja. Puruluut ovat aikamoinen kuluerä, niitä on tullut tilattua ihan kunnon säkkejä, Hänninen nauraa.
 Roosa Hännisen koira Tiitus on saanut hävikkikaupoista omia herkkuja, muun muassa puruluita. Sami Takkinen / Yle
 Hävikkitavara liikkeelle verkon avulla
 Fiksu Ruoka ja Matsmart ovat verkkosivupohjaisia kauppoja, jotka toimittavat asiakkaalle tilauksen postipakettina. Palvelut myyvät pääasiassa kuivatavaraa ja säilykkeitä.
 Valtaosa tavarasta on jäännös- ja poistotuotteita. Tuotteet tulevat myyntiin suoraan tuottajilta ja maahantuojilta. Valikoimat vaihtelevat kausittain ja sen mukaan, mitä yritykset saavat varastoihinsa. Hävikkiruokapalveluissa hyvin myyviä tuoteryhmiä ovat muun muassa terveystuotteet, kahvi ja lastenruoka.
 Hävikkiruoka on syömäkelpoista Myytävä hävikkiruoka ei ole pilaantunutta tai vanhentunutta. Hävikkituotteita myydään useimmiten pakkausvirheiden, liikatuotannon, sesonkien loppumisen tai parasta ennen -päiväyksen lähestymisen takia. Kukin verkon hävikkiruokapalveluista tarjoaa tuotteille hinnanalennuksia, 20 prosentista 90 prosenttiin. Keskimääräinen kuluttajan saama alennus on kullakin palveluista noin puolet tavallisesta myyntihinnasta.
 – Mitä enemmän teemme liiketoimintaa, sitä enemmän meillä on yhteiskunnallista vaikutusta, Fiksu Ruokan toimitusjohtaja  Juhani Järvensivu  sanoo.
 ResQ Club toimii älypuhelinsovelluksen kautta. ResQ Club tekee yhteistyötä reilun sadan Keskon päivittäistavarakaupan ja muutaman kymmenen M-Marketin kanssa ympäri maan. Asiakas maksaa sovelluksessa valitsemansa kaupassa koostetun hävikkiruokakassin ja noutaa ostoksensa paikan päältä.
 Toisin kuin muissa Suomessa toimivissa vaihtoehdoissa, ResQ Clubin kautta saa myös hävikkiin menevää tuoretavaraa, kuten lihaa tai kalaa.
 Fiksu Ruoka Oy:n toimitusjohtaja Juhani Järvensivu näkee vastuullisen kuluttamisen yleistyneen. Jari Kovalainen / Yle
 Ympäristötietoisia kiinnostaa ruokahävikin päästöt
 Suomessa hävikkiin päätyy vuosittain  400–500 miljoonaa kiloa ruokaa . Globaalisti määrän puolittaminen voisi ruokkia  miljardi ihmistä enemmän .
 Tuotetusta ruoasta ravintoloilla päätyy hävikkiin noin kymmenesosa ja päivittäisruokakaupoilla kaksi prosenttia.
 Ruokahävikki on taloudellisen rasitteen lisäksi merkittävä kasvihuonepäästöjen lähde.  Kuluttajaliiton mukaan  suomalaiset kotitaloudet heittävät ruokaa hukkaan joka vuosi noin 500 miljoonan euron arvosta.
 – Ihmiset haluavat nykyään saada enemmän tietoa siitä, miten arjen päätökset vaikuttavat kokonaiskuvaan. Samaan aikaan, kun kuluttaja tekee hyvää, hän voi kokeilla myös uudenlaisia tuotteita edullisesti, Matsmartin Suomen maajohtaja  Michaela Böckelman  kertoo.
 Ruokahävikkipalvelu ResQ Club on laskenut, että puoli miljoonaa kiloa pelastettua ruokaa vastaa kasvihuonekaasupäästöissä yli 2600 Helsinki–New York -lentomatkaa. Tai 512 maailmanympärimatkaa henkilöautolla.
 Suomessa on viime vuosina nähty paljon liikehdintää ruokahävikin määrän pienentämiseksi, muun muassa hävikkikaupan, hävikkiravintolan ja ravintoloiden hävikkiruokaa myyvien mobiilisovellusten muodossa.
 Suomi on sitoutunut YK:n tavoitteeseen ruokahävikin puolittamisesta vuoteen 2030 mennessä.
 Lue lisää:
 Onko tässä mitään järkeä? Kaveriporukka kerää kaupoista myyntikelvottomia hedelmiä, puristaa ne mehuksi ja kuskaa mehun kauppaan myytäväksi
 Ruokakaupat lähtivät mukaan taistoon ruokahävikkiä vastaan – kännykkäsovellukset ja ilta-alet muuttavat roskan rahaksi
 Kotiäiti Tarja Venäläinen, 36, yllättyi ruokalaskustaan ja säästää nyt jopa satoja euroja kuussa – neljä vinkkiä ruokalaskussa säästämiseen

Hävikkiruokapalvelut kasvattavat suosiotaan – 25-vuotias opiskelija säästänyt palveluiden avulla jo 500 euroa


Summary: Muutaman tuhannen asukkaan Rantakylässä kasvaneista jääkiekkoilijoista Mikko Kokkonen saatetaan varata jo ensimmäisellä kierroksella.

Mikkelin entisen maalaiskunnan keskustaajamassa  Rantakylässä on varttunut 2000-luvun alussa syntynyt ikäluokka  jääkiekkoilijoita, josta neljä on pelannut säännöllisesti oman ikäluokkansa nuorisomaajoukkueissa.
 Nelikosta  Mikko Kokkonen  ja  Eetu Randelin  ovat pelanneet jo liigaa Mikkelin Jukureissa,  Leevi Aaltonen  puolestaan Kuopion KalPassa. Samaan kaveriporukkaan kuuluva  Veikka Hahl  on vuotta nuorempi ja pelasi viime kauden pääasiassa KalPan junioreissa.
 Nelikon täydentää vielä pikkupojasta lähtien samat juniorijoukkueet kolunnut  Henri Nikkanen , joka tosin asuu muutaman kilometrin päässä Mikkelin keskustassa.
 Viisikosta pisimmälle on ehtinyt Mikko Kokkonen, joka on  Suomen kaikkien nuorin liigapelaaja . Hänellä on arvioitu olevan mahdollisuuksia tulla varatuksi jopa NHL Draftin ensimmäisellä varauskierroksella.
 Eri kiekkosivustot pitävät ranking-listoja ikänsä perusteella varausvuoroon tulevista pelaajista. Kokkosen sijoitus noilla ranking-listoilla on vaihdellut sijoilla 25–60. Niiden perusteella hänet varattaisiin siis joko ensimmäisellä tai toisella kierroksella.
 Suomalaispelaajista kymmenen veikatuimman joukossa on Rantakylän kaveriporukasta peräti kolme pelaajaa, sillä myös Henri Nikkanen ja Leevi Aaltonen keikkuvat sadan pelaajan listalla.
 Suomalaisista ykkösenä on  Kaapo Kakko , jonka arvioidaan tulevan varatuksi ensimmäisenä tai toisena pelaajana. NHL Draft järjestetään tänä vuonna Vancouverissa, paikallista aikaa perjantaina 21. kesäkuuta  illalla kello 20 varataan ensimmäisen kierroksen pelaajat  (NHL.com).
 Kuvamuokkaus, jossa jääkiekkoilijat Henri Nikkanen, Leevi Aaltonen, Mikko Kokkonen, Veikka Hahl ja Eetu Randelin. Jukurit & KalPa / kuvanmuokkaus Yle
 Kun tulevat NHL:n kärkivaraukset olivat seurojen yhteisellä testileirillä toukokuussa viikon, Kokkonen oli kutsuttuna paikalla. Peräti 14 NHL-seuraa kutsui Rantakylän lupauksen haastatteluun.
 – Kaikki mahdolliset fyysiset testit tehtiin ja paljon myös psykologisia. Halusivat nähdä kuinka viisaita ollaan, kertoo myös koulussa hyvin menestyvä Kokkonen.
 Mikko Kokkonen sanoo, että NHL on ollut haaveena jo pikkupoikien pihapeleistä lähtien. Unelmaksi se alkoi muotoutua liigapaikan myötä kolme vuotta sitten.
 – Suosikkijoukkuetta minulle ei NHL:ssä ole, mutta pelaajista puolustaja  Kimmo Timonen  on ehdottomasti esikuvani, Kokkonen sanoo.
 Kokkosta pidetään Timosen tavoin vahva "all around"-yleispelaajana, jolla ei juuri heikkouksia pelaamisessa ole.
 NHL:n 31 seuraa varaavat pelaajia ennalta sovitussa, heikompia joukkueita suosivassa järjestyksessä. Nuorelle pelaajalle varaus on tunnustus lahjakkuudesta, mutta oikotietä onneen se ei tarjoa. Rahakas ammattilaissopimus on vielä työn takana.
 – Varaus ei tosiaan takaa vielä mitään, mutta ensimmäisen kierroksen varaus on aika hyvä ennusmerkki. Seurat haluavat onnistua myös varausvalinnoissaan, sanoo yli 10 vuotta NHL-seurojen kykyjenetsijänä Euroopassa toiminut  Jukka Holtari .
 Holtari toimii nykyisin Jukureiden urheilutoimenjohtajana. Holtari toimi viimeksi Bostonin Euroopan kykyjenetsijöiden päällikkönä ja kantaa vuoden 2011 mestaruussormusta.

Kaapo Kakon varjossa piilee erikoinen kiekkoilmiö – pikkulähiön superikäluokasta ensimmäiset NHL-varaukset


Summary: Merivartioston mukaan aluspäästön tutkinta saattaa kestää jopa viikkoja.

Suomen Leijonan majakan alueella eilen torstaina havaitun öljyvahingon torjuntatyöt on lopetettu. Länsi-Suomen merivartiosto kertoo, että kerättävissä oleva öljy on saatu pois merestä torjuntasuunnitelmien mukaisesti.
 Lisäksi osa öljystä on jo ehtinyt haihtua ja hajaantua. Kerätyn öljyn määrä saadaan selville ensi viikolla.
 Vartiosto kertoo myös, että öljyn ajautuminen rannoille ja tärkeille lintualueille kyettiin estämään.
 Vartiolaivat Tursas ja Turva jatkavat alueen valvontaa.
 Alkuperäisen havainnon öljystä teki EMSA:n satelliitti. Merivartiosto vahvisti havainnon ja totesi, että Utön lounaispuolella oli noin 9-39 kuutiometrin suuruinen mineraaliöljypäästön. Öljyyntynyt alue oli yli kymmenen kilometriä pitkä ja jopa kilometrin levyinen.
 Päästön tutkinta jatkuu vielä useita päiviä, jopa viikkoja, kertoi Länsi-Suomen merivartioston komentajakapteeni  Mikko Hirvi  aiemmin perjantaina.

Öljyntorjuntatyöt Suomen Leijonan majakan alueella saatiin päätökseen


Summary: Suurissa kaupungeissa järjestettävät juhannusfestivaalit ovat vakiinnuttaneet paikkansa suomalaisten keskikesän perinteissä. Järjestäjät eivät näe tapahtumia vastakohtana tutulle mökkijuhannukselle.

Suomessa riittää juhannusperinteitä.
 Myös kaupunkijuhannuksessa on kuitenkin puolensa. Yksi niistä on helppous, sanoo  Janne Laurila.
 Laurilalla tosin on omakohtainen syy puolustaa kaupunkijuhannusta. Hän on Tampereella juhannusviikonloppuna järjestettävän Valtteri Festivalin ohjelmapäällikkö.
 Seitsemättä kertaa järjestettävä kaupunkifestivaali Valtteri on vakiinnuttanut kävijämääränsä 4 000 vuosittaiseen kävijään. Mikä saa ihmiset jäämään kaupungin hälinään, kun kaupungin ulkopuolella luonto on kauneimmillaan?
 – Kaupungissa vietetyssä juhannuksessa on kuitenkin ihmisiä, juhlaa ja erityisyyttä, mutta ei tarvitse järjestää itseään pusikkoon sitä varten, Laurila sanoo.
 Kaupunkijuhannus kiinnostaa myös Helsingissä
 Helsingin edustalla Lonnan saaressa järjestettävä Stadin Juhannus on Valtteria nuorempi ja pienempi juhannustapahtuma.
 Kaksipäiväinen Stadin Juhannus myytiin loppuun ennen juhannusta, mutta saaren 150 metrin läpimitta ei anna laajentaa tapahtumaa juurikaan nykyisestä.
 – Selkeästi kysyntää on myös vaihtoehtoisille tavoille viettää juhannusta, sanoo Stadin Juhannuksen järjestäjäkuntaan kuuluva  Erkko Lehtinen .
 Juhannuksena Lonnan saarelle kerääntyy kaupunkilaisia parikymppisistä keski-ikäisiin. Perinteinen mökkeily ei välttämättä houkuttele kaupungissa asuvia entiseen tapaan, Lehtinen uumoilee.
 Valtteri Festivalin kävijät ovat keskimäärin 25–50-vuotiaita. Laurila uskoo, että siinä missä perheelliset ihmiset suuntaavat ehkä mielellään vesistöjen äärelle, kaupunkiin jäävissä on paljon esimerkiksi opiskelijoita ja luovien alojen työntekijöitä.
 – On klisee, että kaikilla olisi jokin mökki jossain. Eiköhän sekin asia ole kaupungistumisen myötä muuttunut, Laurila toteaa.
 Järjestäjät tarjoavat perinteitä
 Vaikka ajatus kaupunkijuhannuksesta onkin perinteisten juhannusperinteiden vastainen, tarjoavat festivaalijärjestäjät osan perinteistä myös heille, jotka viettävät keskikesän juhlaa mieluummin urbaanissa ympäristössä.
 Tärkein elementti on sauna. Se lämpenee sekä Lonnassa että Valtterilla juhannustaan juhliville.
 Stadin Juhannus luottaa kukkaseppeleisiin, saaristotunnelmaan ja maltillisiin annoksiin perinteistä suomalaista musiikkia. Valtteri Festivalilla festarilippu toimii pääsylippuna lähellä olevaan kaupunkisaunaan.
 – Etenkin saunomista yleisö usein toivoo, ja grillattavia on myynnissä. Jostakin ihmisillä kuitenkin kumpuaa halu saunoa ja syödä grillattua ruokaa, Laurila sanoo.

Kaupunki ei tyhjene enää juhannuksenakaan – "On klisee, että kaikilla olisi mökki jossakin"


Summary: Skottitutkijat osoittivat, että hylkeet pystyivät imitoimaan ihmisen käyttämiä nuotteja ja vokaaliyhdistelmiä.

Skotlantilainen St. Andrewsin yliopisto on opettanut harmaahylkeitä imitoimaan ihmisten käyttämiä äänteitä sekä tunnettuja sävelmiä.
 Erityisesti Zolaksi nimetty hylje oli taitava imitoimaan sävelmiä, sillä se onnistui hyräilemään muun muassa lastenlaulu Tuiki, tuiki, tähtöstä sekä Tähtien sota -elokuvan tunnusmusiikkia.
 Molempia kappaleita se oppi kymmenen nuotin verran,  kertoo uutiskanava CNN .
 Kahdelle muulle hylkeelle opetettiin erilaisia ihmisten käyttämiä vokaaliyhdistelmiä. Tutkimus antaa viitteitä siitä, että hylkeiden kommunikointi on luultua monimutkaisempaa.
 – Olin hämmästynyt, miten hyvin hylkeet kopioivat malliääniä, joita soitimme niille, tutkimusta johtanut  Amanda Stansbury  sanoi  Britannian yleisradioyhtiö BBC:n mukaan . – Matkiminen ei ole täydellistä, mutta ottaen huomioon sen, etteivät nämä ole tyypillisiä hylkeiden käyttämiä äänteitä, se oli hyvin vakuuttavaa.
 Hylkeet eivät voi oppia puhumaan ihmisen lailla
 Torstaina  Current Biology -tiedejulkaisussa julkaistun  tutkimuksen mukaan ei ole kuitenkaan viitteitä siitä, että hylkeet voisivat oppia puhumaan ihmisen tavoin. Vaikka hylkeet voisivatkin matkia lauseita, ne eivät ymmärrä niiden merkitystä.
 Tutkimuksen tarkoitus oli muun muassa lisätä ymmärrystä äänten oppimisen evoluutiosta. Tuloksia voidaan hyödyntää muun muassa puheen häiriöihin paneutuvassa tutkimuksessa, kertoo CNN.
 Vain harvat eläimet kykenevät imitoimaan ihmisten ääniä, tosin erilaisella tekniikalla. Tähän joukkoon kuuluvat valaat, elefantit ja delfiinit. Tutkijoiden mukaan hylkeet ovat ainoita, jotka käyttävät samalla tavalla ääntöväyläänsä kuin ihmiset.

Hylje laulaa videolla Tuiki, tuiki, tähtöstä ja Tähtien sodan tunnusmusiikkia – tutkimustuloksia voidaan hyödyntää puhevikojen tutkimuksessa


Summary: Promillerajat ovat paukkuneet ja saunat palaneet eri puolilla Suomea.

Juhannuksen juhlinta on työllistänyt viranomaisia eri puolilla Suomea. Kahden ihmisen tiedetään hukkuneen juhannusaaton aikana.
 Pöytyällä, Varsinais–Suomessa, 67-vuotias mies hukkui poliisin mukaan lampeen iltapäivällä pihapiirissä.
 Uimassa ollut samanikäinen nainen puolestaan hukkui uintireissulla Petäjävedellä, kertoo Keski-Suomen pelastuslaitos. Naista yritettiin elvyttää, mutta tehtävässä ei onnistuttu.
 Poliisi on saanut paljon ilmoituksia rattijuopumusepäilyistä, muun muassa Itä-Suomessa Kuopiossa poliisi sai autoilijan puhallustestin tulokseksi 1,33 promillea. Savonlinnassa moottoripyörällä mutkassa ulos ajaneen miehen puhallustesti osoitti 1,5 promillea. Sekä kuljettaja että kyydissä ollut loukkaantuivat.
 Pohjois-Karjalassa Lieksassa salama on aiheuttanut vaurioita tasoristeyksissä. VR:n mukaan ongelmat jatkuvat joitakin tunteja, poliisi muistuttaa ajamaan erityisen varovaisesti tasoristeyksien kohdalla.
 Illan mittaan on sattunut useita saunapaloja, muun muassa yhtäaikaiset savusaunapalot Pälkäneellä ja Ylöjärvellä aiheuttivat kovan kiireen Pirkanmaan pelastuslaitoksella.
 Myös tappelut, metelöinti ja muu häiriökäyttäytyminen on työllistäneet poliisia eri puolilla Suomea.

Juhannuksen juhlinta pitänyt viranomaiset kiireisinä – kahden tiedetään hukkuneen


Summary: Ratsioiden on määrä alkaa lehden mukaan varhain sunnuntaina. Presidentti Trump on aiemmin sanonut aikovansa karkottaa miljoonia siirtolaisia.

Yhdysvallat aikoo käynnistää luvatta maahan saapuneiden perheiden joukkokarkotukset sunnuntaina,  kertoo sanomalehti The Washington Post .
 Maahanmuuttoa valvovan viraston ICE:n on määrä aloittaa ratsiat varhain sunnuntaina Yhdysvaltain suurissa kaupungeissa, kuten Chicagossa, Houstonissa, Los Angeleissä ja Miamissa.
 Tarkoitus on karkottaa 2 000 perhettä, joille on annettu karkotuspäätös. Washington Post perustaa tietonsa kolmeen nimettömään virkamieslähteeseen.
 Presidentti Donald Trump ilmoitti  aiemmin tällä viikolla, että ICE alkaa ensi viikosta lähtien karkottaa miljoonia laittomasti Yhdysvalloissa oleskelevia siirtolaisia. Maahanmuuton on ennakoitu olevan keskiössä Trumpin tulevassa presidentinvaalikampanjassa.
 Yhdysvalloissa arvioidaan olevan 12 miljoonaa siirtolaista, jotka oleskelevat maassa laittomasti. Suurin osa heistä on saapunut Meksikosta ja Keski-Amerikasta.
 Lähes miljoonalla Yhdysvalloissa oleskelevalla siirtolaisella on oikeuden antama karkotuspäätös.
 Sisäministeri oli huolissaan lasten joutumisesta erilleen vanhemmistaan
 Yhdysvaltain virkaatekevä sisäministeri  Kevin McAleenan  on kannattanut rajatumpaa operaatiota, jossa otettaisiin kiinni noin 150 perhettä.
 McAleenan on varoittanut, että lapsilla on riski joutua erilleen vanhemmistaan, jos ratsioita tehdään summittain koteihin ja työpaikoille. Lapset saattavat olla hoidossa, ystäviensä kanssa tai muualla kuin heidän vanhempansa, Washington Post kirjoittaa.
 Presidentti Trump on kuitenkin vaatinut operaation aloittamista. Washington Postin lähteiden mukaan hän ollut asiasta suoraan yhteydessä ICE:een.
 ICE suunnittelee sijoittavansa karkotettavat ihmiset väliaikaisesti hotellihuoneisiin, kunnes heidän koko perheensä on koolla. Ne, joita ei voida heti karkottaa, saattavat päästä vapaalle nilkkapannan kanssa.
 Viime vuonna Yhdysvalloissa herätti paljon arvostelua käytäntö, jossa maahan saapuneet siirtolaislapset erotettiin heidän vanhemmistaan.

Washington Post: Yhdysvallat aikoo karkottaa pian 2 000 siirtolaisperhettä isossa operaatiossa


Summary: Mielenosoittajat vaativat uusia parlamenttivaaleja. Protestit kiristävät Georgian ja Venäjän välejä.

Venäjän presidentti  Vladimir Putin  päätti perjantai-iltana Georgiaan keskeyttää matkustajalennot Georgiaan väliaikaisesti, kertoo uutistoimisto AFP.
 Syynä on venäläispolitiikon vierailusta Georgian parlamentissa syntynyt kiista. Venäläinen poliitikko  Sergei Gavrilov  piti parlamentissa puheen puhemiehen paikalla ortodoksimaiden yhteisen kokouksen yhteydessä. Ele ärsytti monia georgialaisia.
 Mielenosoittajat vastustivat puhetta torstai-iltana  järjestetyssä protestissa. Poliisin oli yrittänyt hajottaa protestin kovin ottein käyttämällä kumiluoteja, vesitykkejä ja kyynelkaasua mielenosoittajia vastaan.
 Levottomuuksissa loukkaantui yli 200 ihmistä. 300 ihmistä on pidätetty. Ihmisoikeusjärjestöt ovat vaatineet tutkimusta voimakeinojen käytöstä mielenosoittajia vastaan.
 Venäjän vaikutus Georgiaan on edelleen poliittisesti arka aihe. Yhdysvaltojen liittolainen Georgia kävi Venäjän kanssa lyhyen sodan vuonna 2008.
 Mailla ei ole ollut diplomaattisia suhteita sen jälkeen kun Venäjä tunnusti Georgiaan kuuluvien Etelä-Ossetian ja Abhasian itsenäisyyden. Venäjällä on edelleen joukkoja näillä alueilla.
 Venäjä on syyttänyt protesteja russofobiseksi provokaatioksi. Venäjän mukaan Georgian oppositio yrittää estää maiden suhteiden paranemisen.
 Mielenosoittajat vaativat uusia vaaleja
 Mielenosoitukset ovat jatkuneet perjantaina rauhallisempina. Noin 15 000 ihmisen kerrottiin kokoontuneen parlamenttitalon eteen pääkaupunki Tbilisissä.
 Protestien vaatimukset ovat laajentuneet, sillä mielenosoittajat vaativat nyt muun muassa uusia parlamenttivaaleja sekä useiden johtavien poliitikkojen eroa. Mielenosoittajat syyttivät valtapuolue Georgian unelman johdon olevan Venäjän kontrollissa.
 Georgian parlamentin puhemies  Irakli Kobakhidze  joutui eroamaan jo perjantaina protestien seurauksena.
 Lue myös:
 Yli 200 loukkaantui väkivaltaisiksi yltyneissä mielenosoituksissa Georgiassa – presidentti syyttää Venäjää levottomuuksista

Venäjä keskeyttää matkustajalennot Georgiaan – venäläispoliitikon vierailusta alkaneet protestit Tbilisissä jatkuvat


Summary: Vaaleja on pidetty etukäteen testinä Turkin demokratialle.

Turkin oppositio näyttää voittavan Istanbulin kaupungin tärkeät pormestarinvaalit. Uusintavaalien on merkittävä takaisku Turkin presidentti  Recep Tayyip Erdoğanille .
 Turkin suurinta oppostiopuoluetta CHP:tä edustava  Ekrem Imamoğlu  johtaa ääntenlaskentaa 53,6 prosentilla, kertoo uutiskanava CNN Turk.
 Hänen vastaehdokkaansa valtapuolue AKP:tä edustavan  Binali Yıldırımin  äänisaalis on 45,4 prosenttia, kun äänistä on laskettu 94,5 prosenttia.Yıldırım on toiminut muun muassa pääministerinä ja parlamentin puhemiehenä.
 Imamoğlu oli vielä hiljattain tuntematon paikallispormestari Istanbulin Beylikdüzün kaupunginosassa. Hänen kampanjassaan on ollut myönteinen viesti, joka on puhutellut monia turkkilaisia.
 – Kaikki muuttuu todella hyväksi, kampanjan iskulause kuului.
 Istanbulilaiset äänestivät pormestarista jo toistamiseen lyhyen ajan sisällä.
 Turkin valtapuolue AKP koki kirvelevän tappion Istanbulissa maaliskuussa järjestetyissä paikallisvaaleissa. Imamoğlu voitti Yıldırımin silloin täpärällä 13 000 erolla.
 AK-puolue syytti oppositiota vaalivilpistä, mikä johti lopulta pormestarinvaalin uusimiseen. Oppositio on syyttänyt AKP:tä vaalien kaappaamisesta.
 Binali Yildirim kampanjoi Istanbulissa lauantaina. Erdem Sahin / EPA
 Istanbulin pormestarinvaalien uusinnassa onkin monien arvioiden mukaan ollut kyse paljon enemmästä kuin vain paikallisvaaleista. Monien arvioiden mukaan testissä on ollut Turkin vaalijärjestelmän uskottavuus ja tulevaisuus.
 Ilmapiiriä kuvastaa se, että oppositio mobilisoi valtavan määrän tarkkailijoita vahtimaan äänestyspaikkoja vaalivilpin estämiseksi.
 Isku Turkin presidentin Erdoğanin vallalle
 Vaalit on nähty myös testinä pitkään hallinneen presidentti Erdoğaninasemalle. Istanbul on Turkin suurin kaupunki ja taloudellinen keskus, jossa on yli kymmenen miljoonaa äänioikeutettua.
 Istanbul on tärkeä Erdoğanille myös henkilökohtaisesti, sillä se on presidentin kotikaupunki. Erdoğanin oma poliittinen nousu alkoi, kun hänet valittiin Istanbulin pormestariksi vuonna 1994.
 Erdoğan tuki vaaleissa Yıldırımiä.
 Erdoğan on hallinnut Turkkia ensin pääministerinä, sitten presidenttinä vuodesta 2003 lähtien. Hänen hallintonsa otteet ovat tiukentuneet vuosi vuodelta – sananvapaus, ihmisoikeustilanne ja oikeusvaltio ovat murentuneet.
 Myös Turkin talous on ajautunut kasvaviin vaikeuksiin viime vuosina.
 Tyytymättömyys näkyi maaliskuussa järjestetyissä paikallisvaaleissa. Valtapuolue AKP menetti niissä myös pääkaupunki Ankaran oppositiolle.
 Monet oppositiohenkiset turkkilaiset näkevät Imamoğlussa mahdollisen haastajan Erdoğanille.
 Recep Tayyip Erdoğan äänesti Istanbulissa sunnuntaina. Adem Altan / AFP
 Lue lisää:
 Opposition mies Ekrem Imamoğlu aikoo voittaa Istanbulin sunnuntaiset pormestarinvaalit ja kutsua sitten presidentti Erdoğanin kylään
 Istanbul valmistautuu pormestarinvaalien uusintaan – Ekrem Imamoğlun kannattajia värväytyy joukolla valvomaan vaaliuurnia

Iso takaisku Turkin valtapuolueelle – Oppositio voittamassa Istanbulin pormestarinvaalit


Summary: Jonoutumista on etenkin vitos- ja nelosteillä.  Lahden eteläpuolella käytössä on vain yksi ajokaista onnettomuuden seurauksena.

Juhannuksen paluuliikenne alkoi vilkastua iltapäivällä yhden aikaan ja liikennemäärät teillä ovat kasvaneet.
 – Vilkkainta liikenne on valtatie vitosella Lusista Mikkeliin, Kuortin kohdalla liikenne on alkanut jo jonoutua ja samoin nelostiellä Lahden seutuvilla, kertoi liikennepäivystäjä  Aino Korri  Tampereen tieliikennekeskuksesta.
 Nelostiellä Lahdessa Renkomäen liittymän eteläpuolella klo 14 jälkeen tapahtuneen kolmen auton kolarin vuoksi käytössä on vain yksi ajokaista Helsingin suuntaan.
 Korrin mukaan myös seiskatiellä Loviisa-Koskenkylä-välillä, liikenne ruuhkautuu siltatyömaan vuoksi.
 Kouvolan ja Lappeenrannan välillä kutostiellä liikenne pysyy ruuhkaisena ainakin parin tunnin ajan iltapäivällä, noin kaksi kilometriä Kaipiaisista Kouvolan suuntaan, kertoo pelastuslaitos.
 Yksi ajokaista on suljettu liikenteeltä puoliperävaunurekan perävaunun akselin sytyttyä palamaan. Pelastuslaitos ohjaa liikennettä vuoroittain toista ajokaistaa pitkin. Onnettomuus tapahtui noin kello 13.
 Tieliikennekeskus arvioi, että liikenne jatkuu vilkkaana Etelä-Suomessa kello 20–22 asti. Nopeudet laskevat jonoissa 20-50 kilometriin tunnissa.
 Tuhansien autojen jonossa pienikin häiriö voi laukaista ruuhkan
 Liikennepäivystäjä  Marko Kolattu  arvioi aiemmin, että liikennemäärät saattavat pysyä korkeina vieläkin myöhempään, jos sää pysyy aurinkoisena ja lämpimänä ja ihmiset venyttävät lähtöään.
 Kolattu uskoi, että pahimmat jonot syntyvät valtatiellä viisi Mikkelin ja Heinolan välillä sekä valtatie yhdeksällä Tampereen kohdalla.
 – Näillä paikoilla saattaa vielä aika myöhään olla jonoutumista. Jonoissa tullaan varmasti ajamaan myös Nelostiellä Lahden kohdalla ja Kolmostiellä Tampereen ja Helsingin välillä, Kolattu sanoi.
 – Sellainen 3 500–4 500 ajoneuvoa tunnissa moottoriteille alkaa olla maksimi. Näillä määrillä pienempikin häiriö voi laukaista ruuhkatilanteen, hän jatkoi.
 Paluuliikenne sujunee kuitenkin torstain ja perjantain menoliikennettä jouhevammin, kun osa mökille lähteneistä jää loman viettoon. Paluuliikenne jakautuu myös pidemmälle ajalle kuin menoliikenne.
 Poliisi valvoo juhannuksen paluuliikennettä useilla alueilla. Poliisin tilannekeskuksista ympäri Suomen on viikonlopun aikana kerrottu, että poliisilla on ollut paljon rattijuopumustehtäviä juhannuksen aikana.

Paluuliikenne vilkasta – nopeuksien arvioidaan jonoissa laskevan 20-50 kilometriin tunnissa